മാനുഷികതയുടെ പഞ്ചായത്തുകള് ഉണ്ടാകട്ടെ | Madhyamam\ndate_range 27 Oct 2015 7:37 AM GMT\nമാനുഷികതയുടെ പഞ്ചായത്തുകള് ഉണ്ടാകട്ടെ\nആസന്നമായ തദ്ദേശ തെരഞ്ഞെടുപ്പ് പ്രചാരണങ്ങളില് നാമെന്തൊക്കെയാണ് ചര്‍ച്ച ചെയ്യേണ്ടത്? തെരുവുവിളക്കും പൈപ്പ്വെള്ളവും റീടാറിങ്ങും എന്നു തുടങ്ങിയവയുടെ പങ്കുവെപ്പിനും പതിവ് വാഗ്ദാനങ്ങള്‍ക്കും ഇടയില് ഉയര്‍ന്നുവരേണ്ടതായ മറ്റു ചിന്തകള് ഏതെല്ലാമാണ്? രാഷ്ട്രനിര്‍മാണത്തിന്‍െറ അടിസ്ഥാനബിന്ദുവായ ഗ്രാമങ്ങളുടെ സമ്പൂര്‍ണ ശാക്തീകരണം സാധ്യമാകുന്ന വിഷയങ്ങള് പ്രകടനപത്രികകളില് കാര്യമായി വന്നുവോ? കൃഷി, പരിസ്ഥിതി സംരക്ഷണം, മാലിന്യ നിര്‍മാര്‍ജനം തുടങ്ങിയ അടിസ്ഥാന വിഷയങ്ങളില് നമ്മുടെ രാഷ്ട്രീയ കക്ഷികളുടെ കാഴ്ചപ്പാടുകള് വോട്ടര്‍മാരായ നിങ്ങള് വേണ്ടത്ര ശ്രദ്ധിച്ചിട്ടുണ്ടോ? ഈ തദ്ദേശ തെരഞ്ഞെടുപ്പിനുള്ള ജനപക്ഷ അജണ്ടകള് സ്വരൂപിക്കുകയാണിവിടെ\nഫാ. പോള് തേലക്കാട്ട്\nനമ്മുടെ നാട്ടില് ഒരന്ധകാരം വ്യാപിക്കുന്നു എന്ന വല്ലാത്ത ആശങ്കയുടെ അവസ്ഥയുണ്ട്. നന്മയുടെ ദൈവങ്ങള് ഓടി മറയുകയാണ് എന്ന അങ്കലാപ്പ്. നമ്മുടെ ഭൂമി കുത്തിക്കവരുന്ന സ്ഥിതിയുണ്ട്. വെള്ളവും വായുവും നിരന്തരമായി മലിനമാകുന്നു. മാത്രമല്ല നമ്മുടെ സാമൂഹികാന്തരീക്ഷത്തില് വൈരവും പരസ്പരസ്പര്‍ധയും സാംക്രമിക രോഗങ്ങളായി പടരുന്നു. വലിയ നേതാക്കള് വളരെ ഹീനമായ നടപടികള്‍ക്കും വൈരത്തിന്‍െറ പ്രകരണങ്ങള്‍ക്കും ഇടനല്‍കുകയും അപകടകരമായ മൗനം പുലര്‍ത്തുകയും ചെയ്യുന്നു.\nഒരാളെ തല്ലിക്കൊന്ന വാര്‍ത്ത കണ്ട് ആസ്വദിക്കുന്ന വല്ലാത്ത ലാഘവബോധവും യുദ്ധം വെടിക്കെട്ടായി കാണുന്ന വല്ലാത്ത മരവിപ്പും നമ്മെ ബാധിക്കുകയാണ്. അങ്ങനെ വരുമ്പോള് മനുഷ്യാത്മാവില് ഇരുട്ടുകയറുകയാണ്. സ്പര്‍ധയും പരദൂഷണവും ഏഷണിയും വര്‍ധിക്കുമ്പോള് സമൂഹങ്ങള് വ്യക്തികളാകാതെ ഉത്തരവാദിത്തരഹിതമായ ആള്‍ക്കൂട്ടമായി പരിണമിക്കുന്നു.\nഇവിടെയാണ് ഈ തെരഞ്ഞെടുപ്പ് നടക്കുന്നത്. വോട്ട് ചോദിക്കലും കൊടുക്കലുമാണ് നടക്കുന്നത്. വോട്ട് ചോദിച്ചിറങ്ങുന്ന പാര്‍ട്ടികളും സ്ഥാനാര്‍ഥികളും പരോക്ഷമായെങ്കിലും അംഗീകരിക്കുന്നു - എല്ലാവരും ഞങ്ങള്‍ക്ക് വേണ്ടപ്പെട്ടവരാണ്. ഒരു സ്ഥാനാര്‍ഥിയും എനിക്ക് നിങ്ങളുടെ വോട്ട് വേണ്ടെന്ന് പറയില്ല. ഈ ജനാധിപത്യ ബോധവും അതിന്‍െറ സംസ്കാരവും കാത്തുസൂക്ഷിക്കുകയാണ് ത്രിതല പഞ്ചായത്തുകളുടെ മൗലികധര്‍മം. എല്ലാവരും വേണ്ടപ്പെട്ടവരാണെന്ന ബോധ്യവും ബോധവും ഉണ്ടാകണം. ജയിക്കുന്ന ആളുടെ പാര്‍ട്ടി എല്ലാ ജനങ്ങളുടെയും പാര്‍ട്ടിയാകണം. ഒരു പാര്‍ട്ടിയും ഒരുവിഭാഗം ജനങ്ങള് മാത്രം തങ്ങള്‍ക്ക് വേണ്ടപ്പെട്ടവരാകാതിരിക്കട്ടെ. അതൊരു സംസ്കാരമാണ്; വൈവിധ്യത്തെ അംഗീകരിക്കുന്ന കാഴ്ചപ്പാട്. അത് എല്ലാ പക്ഷങ്ങള്‍ക്കും ഒരുപോലെ ഉണ്ടാകേണ്ട കാലമാണിത്. അതുണ്ടാക്കാതെ വിഭജിക്കുന്ന രാഷ്ട്രീയതന്ത്രം പ്രയോഗിക്കുമ്പോള് സമൂഹങ്ങളെ തമ്മില്‍തല്ലിക്കുന്ന സ്ഥിതിവിശേഷമാണ് സംജാതമാകുന്നത്. സാമൂഹികജീവിതത്തിന്‍െറ അന്തരീക്ഷം വെറുപ്പും വിദ്വേഷവും നിറഞ്ഞതാകുന്നത് ഏതുവിധവും തടയപ്പെടേണ്ടതാണ്.\nവികസനമെന്നത് വാമനവികസനമല്ല. അപരന്‍െറ തലയില് കാലുചവിട്ടിത്താഴ്ത്തുന്ന വികസനത്തിന്‍െറ സ്വാര്‍ഥതയല്ല പഞ്ചായത്ത് മുനിസിപ്പാലിറ്റികളില് ഉണ്ടാകേണ്ടത്.\nഇതുപോലെ തന്നെ പ്രധാനമാണ് സമൂഹജീവിതത്തില് പാലിക്കേണ്ട മാലിന്യ പ്രശ്നവും. മാലിന്യക്കൂമ്പാരങ്ങള് ഉണ്ടാക്കുന്ന ജീവിതശൈലിയാണ് കമ്പോള സമ്പന്നതയുടേത്. മാലിന്യം പരമാവധി കുറയ്ക്കുന്ന ജീവിതശൈലികള് ഉണ്ടാക്കുക. തങ്ങളുടെ മാലിന്യം ഓരോവീട്ടിലും പരിഹരിക്കുന്ന സാധ്യതയില്ലാത്തപ്പോള് മാത്രമേ അത് സമൂഹത്തിന്‍െറ പരിഹാര വിഷയമാകാവൂ. ജീവിതത്തിന്‍െറ വികാസം നിലവാരമുള്ള ജീവിതത്തിന്‍െറ സൗകര്യങ്ങളാണ്. മാലിന്യക്കൂമ്പാരങ്ങളുടെ കോര്‍പറേഷനുകള് ജീവിതത്തെ പ്രാകൃതമാക്കുന്നു.\nവികസനമെന്നത് കൊതുകുകടിയില്ലാത്തതും കൊതുകുതിരിയുടെ വിഷവായുവില്ലാത്തതുമായ ജീവിതസൗകര്യമാണ്. ഈ സൗകര്യങ്ങളുണ്ടാക്കാന് ഭരണക്രമങ്ങള്‍ക്ക് സാധിക്കട്ടേയെന്നാണ് ആശംസിക്കുന്നത്. അതുപോലെ മനുഷ്യന് പുതിയ പുതിയ രോഗങ്ങള് വരുന്നത് ജീവിതസാഹചര്യങ്ങള് കൊണ്ടാണ്. ശ്വാസകോശരോഗം ശ്വാസത്തിന്‍െറയും ശ്വാസകോശത്തിന്‍െറയും പ്രശ്നം മൂലമാകാം. അതിലാദ്യത്തേത് ചികിത്സിക്കേണ്ടത് വൈദ്യരല്ല, രാഷ്ട്രീയക്കാരാണ്. ആഹാരം വിഷം നിറഞ്ഞതാകുമ്പോള് ജീവിതക്രമം അനാരോഗ്യകരമാകുമ്പോള് കിഡ്നി, ലിവര്, ഹൃദയ, ശ്വാസകോശരോഗങ്ങള് സംജാതമാകുന്നു. ഇതൊക്കെ പരിഹരിക്കാന് മള്‍ട്ടി സ്പെഷാലിറ്റി ആശുപത്രികളല്ല വേണ്ടത്. ആരോഗ്യകരമായ ജീവിതാന്തരീക്ഷവും ഭക്ഷണവുമാണ് സമൂഹങ്ങള്‍ക്ക് ലഭ്യമാകേണ്ടത്. ഈ വിധത്തില് നാം ചിന്തിക്കുമ്പോള് ഒരു പഞ്ചായത്ത് സര്‍വജനങ്ങള്‍ക്കും ജീവിതം സുഖകരമാക്കാനുള്ള നിശ്ചയങ്ങളുടെയും നടപടികളുടെയും ഫലമാകണം.\nകാളിദാസന് വാല്മീകിയെക്കുറിച്ച് പറഞ്ഞത് രുദിതാനുസാരി കവിയെന്നാണ്. കരച്ചിലിന്‍െറ പിന്നാലെ പോകുന്ന കവിയെന്നര്‍ഥം. ഭരിക്കുന്നവര് ഏറ്റവും പ്രാമുഖ്യംകൊടുക്കേണ്ടത് കരയുന്നവര്‍ക്കാണ്. കരച്ചിലിന്‍െറ കാരണങ്ങള് തേടിപ്പോകാന് നേതാക്കള്‍ക്ക് കഴിയണം; കരയുന്നവരെ ആശ്വസിപ്പിക്കാനും. കരച്ചില് കേള്‍ക്കുന്ന ഹൃദയമുള്ളവര് ഗ്രാമങ്ങളിലും നാടുകളിലും ഉണ്ടാകട്ടെ. കരയിക്കുന്ന കഷ്ടനഷ്ടങ്ങളും സഹനദുരിതങ്ങളും അകറ്റിനിര്‍ത്തുന്ന ജാഗ്രത നാട്ടിലുണ്ടാകണം.\nഏവര്‍ക്കും സ്വപ്നംകാണാനും സ്വപ്നങ്ങളുടെ പിന്നാലെപോകാനും പേടികൂടാതെ രാവുംപകലും നടക്കാനും പറ്റിയ അഭയമാണ് നാട് നല്‍കേണ്ടത്. അവരുടെ മതമോ പാര്‍ട്ടിയോ ജാതിയോ അല്ല പ്രശ്നം, മനുഷ്യത്വമാണ്. മനുഷ്യത്വത്തിന് വേലികെട്ടാതെ മനുഷ്യനെ സേവിക്കുമ്പോള് അവര് മാനുഷികതയുടെ മഹാന്മാരാകും. അങ്ങനെ പഞ്ചായത്തില് ആര്‍ക്കും ഗൃഹാതുരത്വം ഉണ്ടാകാത്ത നല്ല ഇടങ്ങളാകും. സ്വയംഭരണ സ്ഥാപനങ്ങള്‍ക്ക് ഇത് കഴിയട്ടെ എന്നാശംസിക്കുന്നു.\nകേരളത്തില് ഈയിടെയായി രാഷ്ട്രീയ പാര്‍ട്ടികളുടെ നേതൃത്വത്തില് ജൈവകൃഷിയെ വന്‍തോതില് പ്രോത്സാഹിപ്പിക്കുന്നത് കാണുന്നുണ്ട്. തികച്ചും പ്രശംസനീയാര്‍ഹമായ ഒന്നാണിത്. എന്നാല്, ഒട്ടും ശാസ്ത്രീയമല്ലാതെയാണ് അവ ഉല്‍പാദിപ്പിക്കുന്നതെന്നത് ഖേദകരവുമാണ്. ജൈവകൃഷി എന്നത് മണ്ണിനെയും കൃഷിയെയും അറിഞ്ഞ് പഠിച്ചുചെയ്യേണ്ട ഒന്നാണ്. അല്ലാത്തപക്ഷം അതൊരു ചടങ്ങായിമാത്രം മാറും. ജൈവ കൃഷിയിലെ അറിവ് ഏതെങ്കിലും യൂനിവേഴ്സിറ്റിയില് പഠിച്ചാലും ലഭിക്കില്ല. രാസവളകൃഷി മാത്രമേ അവിടങ്ങളില് കൃത്യമായി പഠിപ്പിക്കുന്നുള്ളൂ. ജൈവകൃഷിയില് അവഗാഹമുള്ള ധാരാളം കര്‍ഷകര് ഇന്ന് കേരളത്തിലുണ്ട്. അവരെ സമീപിച്ച് ഒരു സിലബസ് തയാറാക്കി യൂനിവേഴ്സിറ്റി തലത്തില് പഠനവിഷയമാക്കുകയും അവര് മുഖേന നമ്മുടെ തദ്ദേശസ്ഥാപനങ്ങളില് ഒരു 10 ദിവസമെങ്കിലും പരിശീലന ക്ളാസുകള് സംഘടിപ്പിക്കുകയും ചെയ്യണം. 30 വര്‍ഷമായി ഈ മേഖലയില് പ്രവര്‍ത്തിക്കുന്ന ഞാനടക്കമുള്ളവര് ഇത്തരം ശ്രമങ്ങളുടെ പിറകെയാണ്.\nഎം.ജി യൂനിവേഴ്സിറ്റിയില് ഒരു കോഴ്സ്തന്നെ ആരംഭിച്ചിട്ടുണ്ട്. ആറു ബാച്ചുകള് അവിടെ നിന്ന് പുറത്തിറങ്ങിക്കഴിഞ്ഞു. യൂനിവേഴ്സിറ്റിക്കുകീഴിലെ 100 കോളജുകള്, 100 ഗ്രാമങ്ങളെയാണ് ദത്തെടുത്തിട്ടുള്ളത്. തദ്ദേശസ്ഥാപനങ്ങളുടെ സഹകരണത്തോടെ കൃഷിഭവനുകളില് വിദ്യാര്‍ഥികള് പരിശീലനം നല്‍കുന്നുണ്ട്. പലയിടത്തുനിന്നും നല്ല പ്രതികരണം ലഭിച്ചുതുടങ്ങി. കേരളത്തില് മാലിന്യനിര്‍മാര്‍ജ്ജനം വലിയൊരു വെല്ലുവിളിയായിരിക്കുന്നു. മാലിന്യങ്ങളില്‍നിന്ന് ജൈവമാലിന്യങ്ങള് വേര്‍പ്പെടുത്തി ജൈവകൃഷിക്ക് വളമായി ഉപയോഗിച്ചാല് വളരെ ചെലവുകുറഞ്ഞ രീതിയില് കൃഷിചെയ്യാന് കഴിയുമെന്നതാണ് വസ്തുത. ജൈവ ഉല്‍പന്നങ്ങളുടെ ചെലവുകുറഞ്ഞാല് മാത്രമാണ് സാധാരണ ജനങ്ങള്‍ക്ക് അത് വാങ്ങിക്കഴിക്കാന് പറ്റുകയുള്ളൂ. അതിന് ഇത്തരം ജൈവമാലിന്യങ്ങള് (മത്സ്യ-മാംസ മാലിന്യങ്ങള്, മറ്റു ഭക്ഷ്യവസ്തുകള്) ഒരു കമ്പോസ്റ്റാക്കി കൃഷിയിടത്തിലേക്കത്തെിച്ചാല് പ്രശ്നങ്ങള് അവസാനിക്കും. അതത് പഞ്ചായത്തുകള്‍ക്ക് വളരെ എളുപ്പത്തില് ചെയ്യാവുന്ന ഒന്നാണിത്. ഇതിനൊരു പുതിയ കമ്പോസ്റ്റിങ് ടെക്നോളജി ഞാന് ഡെവലപ് ചെയ്തിട്ടുണ്ട്. അത് കാര്‍ബണ് കമ്പോസ്റ്റിങ് രീതിയാണ്. ഉമിയുടെ കരി റൈസ് മില്ലുകളില്‍നിന്നും നമുക്ക് ഫ്രീയായി ലഭിക്കും. അതില് മേല്‍പറഞ്ഞ ജൈവ മാലിന്യങ്ങള് ചേര്‍ത്തുവെച്ചാല് 15 ദിവസംകൊണ്ട് അത് സ്വയം കമ്പോസ്റ്റായി മാറും. ചെടികളുടെ വേരോട്ടത്തിന് വളരെ ഗുണകരമായ ഒരു നല്ലവളമാണ് ഉമി. ഉമിയില് മണമുള്ള ഇത്തരം മാലിന്യങ്ങള് ചേരുന്നതോടെ വളത്തിന്‍െറ വീര്യംകൂടും. ഉല്‍പാദനം ഇപ്പോള് ലഭിക്കുന്നതിന്‍െറ ഇരട്ടിയാകും. മാലിന്യനിര്‍മാര്‍ജനവുമാകും ജൈവകൃഷി ഉല്‍പാദനവുമാകും.\nഉല്‍പാദിപ്പിക്കുന്ന ഉല്‍പന്നങ്ങളെടുക്കാന് കുറ്റമറ്റ സംവിധാനം വേണം. ആവശ്യക്കാര് നിരവധിയുണ്ടെങ്കിലും മാര്‍ക്കറ്റിലെ വിലകാരണം കൃഷി അവസാനിപ്പിക്കേണ്ടിവരുന്നു. ഇത്തരം പ്രതിസന്ധികള് പരിഹരിക്കാന് ഞങ്ങള് പരീക്ഷണാര്‍ഥം ഒരു സംവിധാനം ആരംഭിച്ചിട്ടുണ്ട്. ഒരു കടക്കാരനെ കാര്യങ്ങള് ബോധ്യപ്പെടുത്തിയെടുത്തു. 20 കര്‍ഷകരെ ഒരു കൂട്ടമായി തിരിച്ച് അവരുടെ ഉല്‍പന്നങ്ങള് ഈ കടക്കാരന് നല്‍കുന്നുണ്ട്. ഒരു ന്യായമായ വില ഒരുമിച്ചിരുന്ന് പറഞ്ഞുറപ്പിച്ചാണ് തുടക്കം. കര്‍ഷകരുടെ പേരില് ബാങ്കില് നാലുശതമാനം നിക്ഷേപിക്കത്തക രീതിയില് സംവിധാനവുമൊരുക്കിയിട്ടുണ്ട്. ഇത് വിജയിച്ചാലാണ് അടുത്തഘട്ടമെന്ന നിലയില് വ്യാപിപ്പിക്കാനൊക്കുകയുള്ളൂ. കര്‍ഷകന് പൊതുസമൂഹത്തിലേക്ക് ഇത്രയും കൃഷിയിറക്കിനല്‍കി എന്നതിന് രേഖയും ഉണ്ടാക്കിയിട്ടുണ്ട്. ഇതിന്‍െറ അടിസ്ഥാനത്തില് നാലുശതമാനം സര്‍ക്കാര്‍കൂടി കര്‍ഷകന് നല്‍കിയാല് കാര്‍ഷികമേഖലയില് അതിന്‍െറഫലം വലിയതായിരിക്കും.\nകാര്‍ഷികസംബന്ധമായ സബ്സിഡി കര്‍ഷകരുടെ സംഘങ്ങള്‍ക്കല്ല, വ്യക്തികള്‍ക്കാണ് നല്‍കേണ്ടത്. ട്രാക്ടര് വാങ്ങിക്കാന് സബ്സിഡി കൊടുക്കുന്നത് സംഘങ്ങള്‍ക്കാണ്. എന്നാല്, കൃഷിയുടെ സീണണ് കഴിഞ്ഞാല് എവിടെങ്കിലും കൊണ്ടിട്ട് പ്രസിഡന്‍റും സെക്രട്ടറിയും അവരവരുടെ വഴിക്കുപോകും. ട്രാക്ടര് അവിടെക്കിടന്ന് നശിക്കും. കര്‍ഷകരുടെ കൂട്ടമായുള്ള കൃഷിയെ പ്രോത്സാഹിപ്പിക്കരുത്. മാര്‍ക്കറ്റിങ്ങിന് സംഘങ്ങളാവാം. കൃഷി ഒറ്റക്കുചെയ്യണം. വ്യക്തികളെ പഞ്ചായത്തുകള് വേണ്ടരീതിയില് പ്രോത്സാഹിപ്പിക്കണം.\nരാഷ്ട്രീയ പാര്‍ട്ടികള് പ്രകടനപത്രികയില് ജൈവ പഞ്ചായത്തായും ഗ്രാമമായും എല്ലാമുള്ള പ്രഖ്യാപനങ്ങള് കാണുന്നുണ്ട്. ജൈവകൃഷിയില് തുടങ്ങുകയും രാസവളത്തിലൂടെ കൃഷിയെ നിലനിര്‍ത്തുകയും ചെയ്യുന്നവരാണ് ഭൂരിഭാഗവും. പ്രഖ്യാപനം ജനങ്ങളെ കബളിപ്പിക്കുന്നതാകരുത്. കര്‍ഷകരടക്കമുള്ള സാധാരണക്കാര് ഭരണകൂടത്തില്‍നിന്ന് ഏറെ അകന്നിരിക്കുന്നു. അടുപ്പിക്കാനുള്ള ശ്രമങ്ങളാരംഭിക്കണം. ചുറ്റുമുള്ള അനുകൂലസാഹചര്യങ്ങള് കണ്ടില്ളെന്നുനടിച്ച്, പരിമിതികള്‍പറഞ്ഞ് ഭരിക്കുന്നവര് ഒഴിഞ്ഞുമാറിയാല് ജനങ്ങള്‍ക്ക് വിഷംതന്നെ ഭക്ഷണമാക്കേണ്ടിവരും.\nതയാറാക്കിയത്: ഫഹീം ചമ്രവട്ടം


സച്ചിന്റെ ആദ്യ രാജ്യാന്തര സെഞ്ചുറിക്ക് ഇന്ന് 29 വയസ്സ് | Anniversary of Sachin's 1st Century | Manorama Online\nഇന്നാണ് ആ സുദിനം; സച്ചിന്റെ സെഞ്ചുറി വേട്ടയ്ക്ക് തുടക്കം, ഓൾഡ് ട്രാഫഡിൽ\nമനോരമ ലേഖകൻ August 14, 2019 02:48 PM IST\nആദ്യ സെഞ്ചുറി നേടിയശേഷം മടങ്ങുന്ന സച്ചിൻ തെൻഡുൽക്കർ. (ബിസിസിഐ ട്വീറ്റ് ചെയ്ത ചിത്രം)\nമുംബൈ∙ ഇന്ത്യൻ ക്യാപ്റ്റൻ വിരാട് കോലിയുമായി ബന്ധപ്പെടുത്തിയാണെങ്കിലും സച്ചിൻ തെൻഡുൽക്കറും അദ്ദേഹത്തിന്റെ സെഞ്ചുറികളും ഒരിക്കൽക്കൂടി ചർച്ചകളിൽ നിറയുമ്പോൾ, സച്ചിന്റെ ആദ്യ രാജ്യാന്തര സെഞ്ചുറിക്ക് ഇന്ന് 29 വയസ്സ്! രാജ്യാന്തര സെഞ്ചുറികളിൽ സെഞ്ചുറിയെന്ന ഐതിഹാസിക നേട്ടത്തിലേക്ക് സച്ചിൻ ആദ്യമായി ബാറ്റെടുത്തത്, 1990ലെ ഇതേ ദിവസമാണ്. ഇംഗ്ലണ്ടിനെതിരായ രണ്ടാം ക്രിക്കറ്റ് ടെസ്റ്റിൽ മാഞ്ചസ്റ്ററിലെ ഓൾഡ് ട്രാഫഡിൽ കന്നി സെഞ്ചുറി നേടുമ്പോൾ, സച്ചിനു പ്രായം 17 വർഷവും 112 ദിവസവും മാത്രം! ഈ മൽസരത്തിൽ കൂറ്റൻ തോൽവിയിലേക്കു നീങ്ങുകയായിരുന്ന ടീമിനെ പൊരുതിനേടിയ സെഞ്ചുറിയിലൂടെ സമനിലയുടെ തീരം ചേർക്കാനും സച്ചിനായി. മാത്രമല്ല, ടെസ്റ്റിൽ സെഞ്ചുറി നേടുന്ന പ്രായം കുറഞ്ഞ മൂന്നാമത്തെ താരവുമായി സച്ചിൻ. മാൻ ഓഫ് ദ് മാച്ച് പുരസ്കാരം നേടിയതും സച്ചിൻ തന്നെ.\nഓൾഡ് ട്രാഫഡിൽനിന്നു തുടങ്ങിയ അന്നത്തെ സെഞ്ചുറി പടയോട്ടം, നൂറു രാജ്യാന്തര സെഞ്ചുറികളിലെത്തിച്ചാണ് സച്ചിൻ അവസാനിപ്പിച്ചത്. പിന്നീട് ടെസ്റ്റിൽ മാത്രം സച്ചിൻ നേടിയത് 50 സെഞ്ചുറികളാണ്. ഏകദിനത്തിൽ 49ഉം. രാജ്യാന്തര കരിയറിനു വിരാമമിടുന്നതിനു തൊട്ടു മുൻപായിട്ടാണ് സച്ചിൻ 100–ാം സെഞ്ചുറിയുടെ തിളക്കം സ്വന്തമാക്കിയത്. 2012ൽ ഏകദിനത്തിൽനിന്നു വിരമിച്ച സച്ചിൻ, 2013 നവംബറിൽ 200–ാം ടെസ്റ്റ് കളിച്ച് രാജ്യാന്തര കരിയറിനു പൂർണമായും തിരശീലയിട്ടു.\nസച്ചിന്റെ അരങ്ങേറ്റ സെഞ്ചുറി പിറന്ന മൽസരത്തിൽ ടോസ് നേടിയ ഇംഗ്ലണ്ട് നായകൻ ബാറ്റിങ് തിരഞ്ഞെടുക്കുകയായിരുന്നു. ഒന്നാം ഇന്നിങ്സിൽ ആതിഥേയർ പടുത്തുയർത്തിയത് 519 റൺസ്. ഗ്രഹാം ഗൂച്ച്, മൈക്കൽ ആതർട്ടൻ, റോബിൻ സ്മിത്ത് എന്നിവരുടെ സെഞ്ചുറികളുടെ കരുത്തിലാണ് ഇംഗ്ലണ്ട് കൂറ്റൻ സ്കോറിലെത്തിയത്. മറുപടി ബാറ്റിങ്ങിന് ഇറങ്ങിയ ഇന്ത്യയ്ക്കായി ക്യാപ്റ്റൻ മുഹമ്മദ് അസ്ഹറുദ്ദീൻ സെഞ്ചുറി നേടി. 179 റൺസായിരുന്നു അസ്ഹറിന്റെ സമ്പാദ്യം. സച്ചിൻ ഒന്നാം ഇന്നിങ്സിൽ നേടിയത് 68 റൺസ്. ഇരുവരുടെയും പ്രകടനങ്ങളുടെ പിൻബലത്തിൽ ഇന്ത്യ ഒന്നാം ഇന്നിങ്സിൽ 432 റൺസെടുത്തു. 87 റൺസിന്റെ ഒന്നാം ഇന്നിങ്സ് ലീഡുമായി വീണ്ടും ബാറ്റിങ്ങിന് ഇറങ്ങിയ ഇംഗ്ലണ്ട് രണ്ടാം ഇന്നിങ്സിൽ നാലു വിക്കറ്റ് നഷ്ടത്തിൽ 320 റൺസെടുത്ത് ഡിക്ലയർ ചെയ്തു. അലൻ ലാംബിന്റെ സെഞ്ചുറിയായിരുന്നു രണ്ടാം ഇന്നിങ്സിൽ ഇംഗ്ലണ്ടിന് കരുത്തായത്.\nഇതോടെ ഇന്ത്യയ്ക്കു മുന്നിൽ ഉയർന്നത് 408 റൺസിന്റെ കൂറ്റൻ വിജയലക്ഷ്യം. നാലാം ഇന്നിങ്സിൽ പതിവുപോലെ തകർച്ച നേരിട്ട ഇന്ത്യയ്ക്ക് അതിവേഗം വിക്കറ്റുകൾ നഷ്ടമായി. ഇപ്പോഴത്തെ ഇന്ത്യൻ പരിശീലകൻ രവി ശാസ്ത്രി (31 പന്തിൽ 12), നവ്ജ്യോത് സിങ് സിദ്ദു (0), സഞ്ജയ് മഞ്ജരേക്കർ (77 പന്തിൽ 50), ദിലീപ് വെങ്സർക്കാർ (65 പന്തിൽ 32) എന്നിവർക്കു പിന്നാലെ ക്യാപ്റ്റൻ മുഹമ്മദ് അസ്ഹറുദ്ദീനും (20 പന്തിൽ 11) പുറത്തായതോടെ അഞ്ചിന് 127 റൺസ് എന്ന നിലയിലായി ഇന്ത്യ.\nഇന്ത്യ തോൽവി ഉറപ്പിച്ച ഈ ഘട്ടത്തിലാണ് അന്ന് പതിനേഴു വയസ്സു മാത്രമുള്ള സച്ചിൻ ക്രീസിലെത്തുന്നത്. കപിൽ ദേവായിരുന്നു കൂട്ടിന്. ആറാം വിക്കറ്റിൽ സച്ചിനൊപ്പം 56 റൺസ് കൂട്ടിച്ചേർത്തതിനു പിന്നാലെ കപിലും പുറത്തായി. 35 പന്തിൽ മൂന്നു ബൗണ്ടറി സഹിതം 26 റൺസായിരുന്നു കപിലിന്റെ സമ്പാദ്യം. എന്നാൽ, എട്ടാമനായെത്തിയ മനോജ് പ്രഭാകറിൽ നല്ലൊരു കൂട്ടാളിയെ കണ്ടെത്തിയ സച്ചിൻ, ഇംഗ്ലിഷ് ബോളർമാരെ അനായാസം നേരിട്ടു. ആൻഗസ് ഫ്രേസർ, ഡെവോൻ മാൽക്കം, ഹെമ്മിങ്സ്, ക്രിസ് ലെവിസ് തുടങ്ങിയ വമ്പൻമാർക്കു മുന്നിൽ പതറാതിരുന്ന സച്ചിൻ, 225 മിനിറ്റുകളാണ് ഇംഗ്ലിഷ് ആക്രമണത്തിനു മുന്നിൽ നെഞ്ചുവിരിച്ചു നിന്നത്. ഇന്ത്യയെ സമനിലയിലെത്തിച്ച സച്ചിൻ, 119 റൺസാണു നേടിയത്.\nEnglish Summary: This Day That Year: When Sachin Tendulkar hit his first Test Century


January 8, 2016 , സ്വന്തം ലേഖകന്\nപാലക്കാട്: താമര പറിക്കാന് കുളത്തിലിറങ്ങിയ ബന്ധുക്കളായ രണ്ട് യുവാക്കള് മുങ്ങി മരിച്ചു. കൊല്ലങ്കോട് വേലംപൊറ്റയില് ചാത്തന്റെ മകന് പ്രകാശന് (35), വേലന്താവളം എലിപ്പാറ കണയംകുളമ്പില് കൃഷ്ണന്റെ മകന് കണ്ണന് (40) എന്നിവരാണ് മരിച്ചത്.\nവ്യാഴാഴ്ച രാവിലെ പത്തോടെയാണ് സംഭവം. കൊല്ലങ്കോട് ആറാട്ടിനായി പ്രകാശന്റെ വീട്ടിലേക്ക് വിരുന്നു വന്നതായിരുന്നു കണ്ണന്. നാല്‍പതടിയിലധികം ആഴമുള്ള വേലംപൊറ്റ കുളത്തില് താമര പറിക്കാന് കണ്ണന് കുളത്തിലിറങ്ങിയപ്പോള് ചളിയില് മുങ്ങുകയായിരുന്നു. ഇതു കണ്ട പ്രകാശന് കുളത്തിലേക്ക് എടുത്തുചാടി കണ്ണനെ രക്ഷപ്പെടുത്താന് ശ്രമിക്കുന്നതിനിടെ രണ്ടു പേരും ചളിയില് താഴ്ന്നു.\nകുളക്കരയിലുണ്ടായിരുന്ന പ്രകാശന്റെ ബന്ധു പൊന്നന് മുണ്ടഴിച്ച് ഇട്ടുകൊടുത്ത് ഇവരെ രക്ഷപ്പെടുത്താന് ശ്രമിച്ചെങ്കിലും സാധിച്ചില്ല. ബഹളം വെച്ച് നാട്ടുകാരെ കൂട്ടി പ്രകാശനെ കരക്കത്തെിച്ച് ആശുപത്രിയിലേക്ക് കൊണ്ടുപോകും വഴി മരിച്ചു. കണ്ണനു വേണ്ടി നാട്ടുകാര് തെരച്ചില് നടത്തിയെങ്കിലും കണ്ടത്തൊന് കഴിഞ്ഞില്ല.\nനാമം മഞ്ച് ഓണാഘോഷം ശനിയാഴ്ച; ജോര്‍ജ്ജ് തുമ്പയിലിനെ ആദരിക്കുന്നു\nപൊലീസ് ജീപ്പില് നിന്ന് പുഴയില് ചാടി പ്രതി രക്ഷപ്പെട്ടു\nകടല്‍ക്ഷോഭം: കേരളത്തില് അതീവജാഗ്രത


കസബിന്റേത് കുറ്റസമ്മതമല്ലെന്ന് അഭിഭാഷകന് | Kasab, Mumbai Terror Attacks 2008, Confession, court, കസബ്, മുംബൈ ഭീകരാക്രമണം, കോടതി, കുറ്റസമ്മതം - Malayalam Oneindia\nകസബിന്റേത് കുറ്റസമ്മതമല്ലെന്ന് അഭിഭാഷകന്\nPublished: July 22 2009, 10:16 [IST]\nമുംബൈ: ഭീകരാക്രമണ കേസിലെ പ്രതി അജ്മല് കസബ് തിങ്കളാഴ്‌ച കോടതിയില് വെളിപ്പെടുത്തി കാര്യങ്ങള് കുറ്റസമ്മതമായി പരിഗണിയ്‌ക്കരുതെന്ന് അദ്ദേഹത്തിന്റെ അഭിഭാഷകന് അബ്ബാസ് കസ്‌മി വാദിച്ചു. കസബിന്റെ കുറ്റസമ്മതം സംബന്ധിച്ച് മറുപടി നല്‍കാന് പ്രോസിക്യൂട്ടര് സമയം ആവശ്യപ്പെട്ടതിനെ തുടര്‍ന്ന് വിചാരണ ബുധനാഴ്‌ചത്തേയ്‌ക്ക് നിട്ടീവയ്‌ക്കാന് കോടതി തീരുമാനിച്ചു. മറുപടി ലഭിച്ചതിന് ശേഷം കസബിന്റെ കുറ്റസമ്മതം സ്വീകരിയ്‌ക്കണമോയെന്ന കാര്യം കോടതി തീരുമാനിക്കും.\nജഡ്‌ജിയുടെ ചോദ്യങ്ങള്‍ക്ക് മറുപടി നല്‍കുക മാത്രമാണ് കസബ് ചെയ്‌തതെന്നാണ് അബ്ബാസ് കസ്‌മിയുടെ വാദം. ഇതിനെ കുറ്റസമ്മതമായി കണക്കാക്കരുത്. കസബ് ജയില് കനത്ത മാനസിക പീഡനത്തിന് ഇരയായതായും അദ്ദേഹം ചൂണ്ടിക്കാട്ടി.\nകസബ് എഴുതി നല്‍കിയ സാക്ഷിമൊഴിയുടെ സത്യാവസ്ഥ ജഡ്‌ജി തന്നെ നേരിട്ട് പരിശോധിക്കണമെന്നും അബ്ബാസ് കസ്‌മി ആവശ്യപ്പെട്ടു. ഭീകരാരക്രമണം സംബന്ധിച്ച് കുറ്റസമ്മതം കസബ് ചൊവ്വാഴ്‌ചയും കോടതിയില് ആവര്‍ത്തിച്ചു. ചൊവ്വാഴ്‌ച കോടതി നടപടികള് ആരംഭിച്ചയുടന് തനിയ്‌ക്ക് കുറെക്കൂടി കാര്യങ്ങള് വെളിപ്പെടുത്താനുണ്ടെന്ന് കസബ് ജഡ്‌ജിയെ അറിയിക്കുകയായിരുന്നു.\nകസബിന്റെ മൊഴികളിലെ ചിലഭാഗങ്ങള് റിപ്പോര്‍ട്ട് ചെയ്യുന്നതിന് മാധ്യമങ്ങള്‍ക്ക് വിലക്കും ഏര്‍പ്പെടുത്തിയിട്ടുണ്ട്. മൊഴിയിലെ ചില ഭാഗങ്ങള് സാമുദായിക സൗഹാര്‍ദ്ദത്തിന് ഭംഗം വരുത്തുമെന്നതിനാലാണിത്.\nkasab കസബ് മുംബൈ ഭീകരാക്രമണം court കോടതി കുറ്റസമ്മതം confession\nStory first published: Wednesday, July 22, 2009, 10:16 [IST]


ep jayarajan | 'ഹോമങ്ങളും പൂജാദികർമങ്ങളും നടത്തുന്നതിലൂടെ മനുഷ്യസമൂഹത്തിന്റെ ബോധം ഉയർത്തിക്കൊണ്ടുവരാൻ സാധിക്കും; പൂജാദികാര്യങ്ങൾ മനുഷ്യനു നന്മയുണ്ടാക്കും'; സിപിഎം. കേന്ദ്ര കമ്മിറ്റിയംഗം ഇ.പി. ജയരാജന്റെ ആധ്യാത്മിക പ്രഭാഷണം വിവാദമാകുന്നു; ദൈവനാമത്തിൽ സത്യപ്രതിജ്ഞ ചെയ്തതിന് എംഎൽഎമാരെ വിമർശിച്ച പിണറായി വിജയനും ഗുരുവായൂരിൽ വഴിപാട് കഴിച്ച കടകംപള്ളിയെ വിമർശിച്ച കോടിയേരി ബാലകൃഷ്ണനും ജയരാജന്റെ വിവാദ പ്രസംഗത്തിൽ എന്ത് നിലപാടെടുക്കുമെന്ന ആകാംഷയിൽ പാർട്ടി പ്രവർത്തകർ - MarunadanMalayali.com\n'ഹോമങ്ങളും പൂജാദികർമങ്ങളും നടത്തുന്നതിലൂടെ മനുഷ്യസമൂഹത്തിന്റെ ബോധം ഉയർത്തിക്കൊണ്ടുവരാൻ സാധിക്കും; പൂജാദികാര്യങ്ങൾ മനുഷ്യനു നന്മയുണ്ടാക്കും'; സിപിഎം. കേന്ദ്ര കമ്മിറ്റിയംഗം ഇ.പി. ജയരാജന്റെ ആധ്യാത്മിക പ്രഭാഷണം വിവാദമാകുന്നു; ദൈവനാമത്തിൽ സത്യപ്രതിജ്ഞ ചെയ്തതിന് എംഎൽഎമാരെ വിമർശിച്ച പിണറായി വിജയനും ഗുരുവായൂരിൽ വഴിപാട് കഴിച്ച കടകംപള്ളിയെ വിമർശിച്ച കോടിയേരി ബാലകൃഷ്ണനും ജയരാജന്റെ വിവാദ പ്രസംഗത്തിൽ എന്ത് നിലപാടെടുക്കുമെന്ന ആകാംഷയിൽ പാർട്ടി പ്രവർത്തകർ\nJanuary 13, 2018 | 07:26 AM IST | Permalink\nകാസർഗോഡ്: മന്ത്രി കടകംപള്ളി സുരേന്ദ്രന്റെ ഗുരുവായൂർ ക്ഷേത്രദർശനവിവാദത്തിനു പിന്നാലെ സിപിഎം. കേന്ദ്ര കമ്മിറ്റിയംഗം ഇ.പി. ജയരാജന്റെ ആധ്യാത്മിക പ്രഭാഷണം വീണ്ടും ചർച്ചയാകുന്നു. ക്ഷേത്രത്തെക്കുറിച്ചുള്ള ചിന്ത മനുഷ്യന് ഉണർവുണ്ടാക്കുമെന്നും അനുഷ്ഠാനങ്ങൾക്കു ശാസ്ത്രീയവശമുണ്ടെന്നുമാണു ജയരാജന്റെ 'വെളിപാട്'. ഇതിനെതിരം പാർട്ടി സമ്മേളനങ്ങളിൽ വിമർശനം ആരംഭിച്ചിട്ടുണ്ട്. ദൈവനാമത്തിൽ സത്യപ്രതിജ്ഞ ചെയ്തതിന് എംഎൽഎമാരെ വിമർശിച്ച പിണറായി വിജയനും ഗുരുവായൂരിൽ വഴിപാട് കഴിച്ച കടകംപള്ളിയെ വിമർശിച്ച കോടിയേരി ബാലകൃഷ്ണനും ഈ വിഷയത്തിൽ എന്ത് അഭിപ്രായം സ്വീകരിക്കുമെന്ന ആകാഷയിലാണ് പാർട്ടി പ്രവർത്തകർ.\nകാസർഗോഡ് വേങ്ങക്കോട്ട് പെരുങ്കളിയാട്ട വേദിയിൽ പ്രസംഗിക്കവേയാണു ജയരാജൻ ക്ഷേത്രദർശനം സംബന്ധിച്ച പുതിയ കാഴ്ചപ്പാട് അവതരിപ്പിച്ചത്. ഹോമങ്ങളും പൂജാദികർമങ്ങളും നടത്തുന്നതിലൂടെ മനുഷ്യസമൂഹത്തിന്റെ ബോധം ഉയർത്തിക്കൊണ്ടുവരാൻ സാധിക്കും. പൂജാദികാര്യങ്ങൾ മനുഷ്യനു നന്മയുണ്ടാക്കുമെന്നും ജയരാജൻ പറഞ്ഞു. ജയരാജന്റേത് തികച്ചും ഒരു പുരോഹിതന്റെ വാക്കുകളാണെന്നായിരുന്നു അദ്ദേഹത്തിനുശേഷം പ്രസംഗിച്ച മുസ്ലിം ലീഗ് എംഎ‍ൽഎ: എൻ.എ. നെല്ലിക്കുന്നിന്റെ അഭിപ്രായം. ജയരാജന്റെ പ്രസംഗം ഇതിനോടകം സമൂഹമാധ്യമങ്ങളിൽ വൈറലായി കഴിഞ്ഞിരുന്നു. ദൈവവിശ്വാസം സംബന്ധിച്ചുള്ള സിപിഎമ്മിന്റെ നിലപാട് ഇരട്ടത്താപ്പാണെന്ന് ബിജെപി ആരേപിച്ചിരുന്നു.\nനേരത്തേ ഗുരുവായൂർ ക്ഷേത്രത്തിൽ പുഷ്പാഞ്ജലി വഴിപാട് കഴിച്ച മന്ത്രി കടകംപള്ളിക്കെതിരേ സംസ്ഥാനസമിതിയിൽ റിപ്പോർട്ട് അവതരിപ്പിച്ചതു സംസ്ഥാന സെക്രട്ടറി കോടിയേരി ബാലകൃഷ്ണനായിരുന്നു. വിവാദം ഒഴിവാക്കാൻ മന്ത്രി സ്വയം ശ്രമിക്കേണ്ടിയിരുന്നെന്നും അദ്ദേഹത്തിന്റെ നടപടി പാർട്ടിയിലും പുറത്തും വിമർശനത്തിന് ഇടയാക്കിയെന്നും റിപ്പോർട്ടിൽ ആരോപിച്ചിരുന്നു. ഐഷാപോറ്റിയും എം.എം. മോനായിയും എംഎ‍ൽഎമാരായി ദെവനാമത്തിൽ സത്യപ്രതിജ്ഞ ചെയ്തതിനെ വിമർശിച്ചതാകട്ടെ അന്നത്തെ പാർട്ടി സെക്രട്ടറി പിണറായി വിജയനായിരുന്നു.\nവിശ്വാസസംബന്ധമായ വിഷയങ്ങളിൽ നേതാക്കൾക്കും പ്രവർത്തകർക്കും സിപിഎമ്മിൽ വ്യക്തമായ നിർദ്ദേശങ്ങളുണ്ട്. ജാതി-മത-വിശ്വാസസംബന്ധമായ കാര്യങ്ങൾ പൊതുമധ്യത്തിൽ പ്രോത്സാഹിപ്പിക്കരുതെന്നാണു പാർട്ടി നിലപാട്. കടകംപള്ളിക്കു താക്കീതു നൽകിയ നേതൃത്വം, ക്ഷേത്രവിചാരത്തിന്റെ കാര്യത്തിൽ ജയരാജനെ ഒഴിവാക്കിയാൽ ചോദ്യങ്ങളുയരും. ഗുരുവായൂർ വിഷയത്തിൽ കടകംപള്ളിയെ പരസ്യമായി പിന്തുണച്ചു ബിജെപി. രംഗത്തെത്തിയിരുന്നു. കുട്ടികൾപോലും പറയാൻ മടിക്കുന്ന വിഡ്ഢിത്തങ്ങളുണ്ട് എന്നതാണ് ഇ.പി. ജയരാജന്റെ പ്രസംഗത്തെ നിലപാടില്ലായ്മയ്ക്കപ്പുറം പരിഹാസ്യമാക്കുന്നത്. ക്ഷേത്രത്തിലെ പൂജാദികാര്യങ്ങൾ മനുഷ്യന്റെ കർമശേഷി വർധിപ്പിക്കുമെന്നു ഭൂമിമലയാളത്തിലുള്ളവർ ഇക്കാലത്തു പറയില്ല. ക്ഷേത്രവിശ്വാസികൾക്ക് ഉൾപ്പെടെ ജീവിതത്തെക്കുറിച്ചു പ്രാഥമികമായി ചില യുക്തിബോധങ്ങളുണ്ട്.\nഎന്നാൽ ക്ഷേത്രമാണ് അവസാനത്തെ അഭയകേന്ദ്രമെന്നു ചിത്രീകരിക്കാൻ 1400 വർഷം മുമ്പുള്ള അനുഷ്ഠാനങ്ങൾ എന്നും മറ്റും സിപിഎം. കേന്ദ്ര കമ്മിറ്റി അംഗം കെട്ടുകഥകൾ ഉണ്ടാക്കുന്നു. ഇതാണ് അങ്ങേയറ്റത്തെ അവസരവാദം. വിഡ്ഢിത്തം പറയാൻ ഏതു മനുഷ്യനും അവകാശമുണ്ട്. എന്നാൽ, അതു പൊതുപ്രവർത്തകർ ചെയ്യുമ്പോൾ പ്രതിലോമപരതയും സംസ്‌കാരവിരുദ്ധതയുമുണ്ട്. അങ്ങനെയൊരു പ്രസംഗത്തിന്റെ കാര്യത്തിൽ വിശദീകരണം നൽകേണ്ടത് ഇ.പി. ജയരാജനാണ്. അതിനുശേഷം പ്രതികരിക്കാം. പത്രങ്ങളിൽ വന്നതുപോലെയാണോ ഇ.പി ജയരാജൻ പ്രസംഗിച്ചതെന്ന് ആദ്യമറിയട്ടെയെന്നായിരുന്നു സിപിഎം. കാസർഗോഡ് മുൻ ജില്ലാ സെക്രട്ടറി കെ.പി. സതീഷ്ചന്ദ്രന്റെ പ്രതികരണം


NScience.in - മലയാളത്തില് ഒരു ശാസ്ത്രബ്ലോഗ് - Malayalam Science News | പ്ലൂട്ടോണിയം ചിന്തകളും ബഹിരാകാശയാത്രകളും - Plutonium-238\nകടപ്പാട്: വിക്കിമീഡിയ കോമണ്‍സ്/Los Alamos National Laboratory\nചിത്രം കണ്ടിട്ട് എന്തു തോന്നുന്നു?\nതീയിലിട്ട് ഒരു ലോഹക്കഷണം ചുട്ടുപഴുപ്പിച്ച് വച്ചിരിക്കുകയാണ് എന്നു തോന്നിയോ? പക്ഷേ സംഗതി അങ്ങനെയല്ല. അതിനെ ആരും ഉലയിലും തീയിലുമൊന്നും എടുത്തിട്ടിട്ടില്ല. പിന്നെയോ?\nഅത് സ്വയം ചുട്ടുപഴുക്കുന്നതാണ്.\nഅതേ! ആ ലോഹം സ്വയം ചുട്ടുപഴുക്കുന്നതാണ്!\nപ്ലൂട്ടോണിയം എന്ന ലോഹമാണത്. കൃത്യമായിപ്പറഞ്ഞാല് പ്ലൂട്ടോണിയത്തിന്റെ ഒരു ഐസോടോപ്പ്. പ്ലൂട്ടോണിയം 238 എന്നു പറയും. എന്നു പറഞ്ഞാല് ന്യൂക്ലിയസിന്റെ ഉള്ളില് ന്യൂട്രോണുകളും പ്രോട്ടോണുകളും കൂടി ആകെ 238 കണങ്ങള് ഉള്ള പ്ലൂട്ടോണിയം!\nറേഡിയോ ആക്റ്റീവ് ആണ് പ്ലൂട്ടോണിയം എന്നറിയാമല്ലോ. ന്യൂക്ലിയസിനുള്ളില് പ്രോട്ടോണുകളെക്കാള് വളരെയേറെ ന്യൂട്രോണുകള് ഉള്ള മൂലകങ്ങളെല്ലാം മിക്കവാറും റേഡിയോ ആക്റ്റീവ് ആയിരിക്കും. ഒരു സ്വസ്ഥതയുമില്ലാത്ത അവസ്ഥയാണ് ഇവരുടെ ന്യൂക്ലിയസ്സിനുള്ളില്. തിങ്ങിഞെരുങ്ങി എല്ലാ ന്യൂട്രോണുകള്‍ക്കും പ്രോട്ടോണുകള്‍ക്കും ഇരിക്കാന് പറ്റാത്ത അവസ്ഥ. അപ്പോപ്പിന്നെ എന്തെങ്കിലുമൊക്കെ കണങ്ങള് പുറത്തുവിട്ട് എങ്ങനെയെങ്കിലും സ്വസ്ഥമാകാനുള്ള ശ്രമമാവും ഓരോ ന്യൂക്ലിയസ്സും. ഫലമോ, റേഡിയോ ആക്റ്റീവ് ആയ ഒരു മൂലകം!\nചിത്രത്തില് കാണിച്ചിരിക്കുന്ന പ്ലൂട്ടോണിയം 238 എന്ന ലോഹം നിരന്തരം ആല്‍ഫാകണങ്ങളെ പുറത്തുവിട്ടുകൊണ്ടിരിക്കും. രണ്ടു പ്രോട്ടോണുകളും രണ്ടു ന്യൂട്രോണുകളും കൂട്ടുകൂടിയിരിക്കുന്ന ഒരു കണമാണ് ആല്‍ഫാ കണം. ഹീലിയം ന്യൂക്ലിയസ്സിനെയും ആല്‍ഫാ കണത്തെയും കണ്ടാല് ഇരട്ടപെറ്റപോലിരിക്കും. തിരിച്ചറിയാനേ പറ്റില്ല! 94 പ്രോട്ടോണുകളാണ് ഒരു പ്ലൂട്ടോണിയം ന്യൂക്ലിയസ്സിനുള്ളില് ഉള്ളത്. ആ എണ്ണത്തില് മാറ്റം വന്നാല് മൂലകം തന്നെ മാറിപ്പോവും. 94 പ്രോട്ടോണുകളും 144 ന്യൂട്രോണുകളും കൂടി ഒരുമിച്ച് ഒരു സ്ഥലത്തിരിക്കുന്നതിനാല് ആകെക്കൂടി വല്ലാത്തൊരു അസ്വസ്ഥതയാണ് ന്യൂക്ലിയസ്സിനുള്ളില് എന്നു പറഞ്ഞല്ലോ. തരംകിട്ടിയാല് ബാക്കിയുള്ള ന്യൂട്രോണുകളും പ്രോട്ടോണുകളും കൂടി തങ്ങള്‍ക്കുള്ളിലെ നാലുപേരെ പിടിച്ച് പുറത്താക്കിക്കളയും. രണ്ടുപ്രോട്ടോണുകളെയും രണ്ടു ന്യൂട്രോണുകളെയും. തള്ളിപ്പുറത്തായ ആ പാവങ്ങള് കരഞ്ഞുംപിഴിഞ്ഞും ബാക്കിയുളള പ്ലൂട്ടോണിയം ആറ്റങ്ങള്‍ക്കിടയിലൂടെ ഒരു ഓട്ടമാണ്. തട്ടിയും മുട്ടിയും ഉള്ള ഓട്ടം. ഈ ഓട്ടം കാരണം കുറെ ചൂട് പുറത്തുവരും. ഇങ്ങനെ ഒന്നോ രണ്ടോ ന്യൂക്ലിയസ്സല്ല ഈ ആല്‍ഫാകണങ്ങളെ പുറന്തള്ളുന്നത്. കോടിക്കണക്കിനു ന്യൂക്ലിയസ്സുകള് ഒരുമിച്ചാണ് തങ്ങള്‍ക്കുള്ളിലെ കണങ്ങളെ ഇങ്ങനെ പുറന്തള്ളിക്കൊണ്ടിരിക്കുന്നത്. അതിനാല് ഉണ്ടാകുന്ന ചൂട് കാരണം ലോഹം മൊത്തത്തില് നല്ല ചൂടായിട്ടാവും ഇരിക്കുക. തൊട്ടാല് പൊള്ളും! പക്ഷേ വെറുതേ തുറന്നുവച്ചാല് ചിത്രത്തില് കാണിച്ചിരിക്കുന്നപോലെ അങ്ങനങ്ങ് ചുട്ടുപഴുക്കില്ല കേട്ടോ. ആല്‍ഫാകണങ്ങള് ഇങ്ങനെ പുറത്തുവരുന്നത് മനുഷ്യര്‍ക്കും മറ്റും അത്ര നല്ലതല്ല. അതിനാല് നല്ല ഗ്രാഫൈറ്റിന്റെ ഒരു കവചത്തിനുള്ളിലാണ് ഈ പ്ലൂട്ടോണിയം 238നെ സൂക്ഷിച്ചിരിക്കുക. ഉണ്ടാകുന്ന ചൂട് പുറത്തേക്കുപോവാന് കൂടി വഴിയില്ലാതായാലോ! ചുട്ടുപഴുക്കുക തന്നെ അല്ലേ!\nങാ, ഒരു കാര്യം പറയാന് വിട്ടുപോയി. ഓരോ പ്ലൂട്ടോണിയം 238 ന്യൂക്ലിയസ്സും രണ്ടുവീതം പ്രോട്ടോണിനെയും ന്യൂട്രോണിനെയും തള്ളിപ്പുറത്താക്കിയ കാര്യം പറഞ്ഞല്ലോ. അവരുടെ വിചാരം അതോടെ സ്വസ്ഥത കിട്ടും എന്നാണ്. പക്ഷേ എന്തു കാര്യം! രണ്ടു പ്രോട്ടോണുകളാണ് ന്യൂട്രോണിനൊപ്പം പുറത്തായത്. അതോടെ ആ ന്യൂക്ലിയസ്സിന്റെ പേരുതന്നെ മാറിപ്പോവും എന്ന് അവര് കരുതിയിട്ടുണ്ടാവില്ല. രണ്ടു പ്രോട്ടോണുകള് കുറഞ്ഞതോടെ പിന്നെ 92 പ്രോട്ടോണുകളേ ന്യൂക്ലിയസ്സിനുള്ളില് ഉള്ളൂ. യുറേനിയം എന്നാണ് അങ്ങനെയുള്ള ന്യൂക്ലിയസ്സിനെ വിളിക്കുന്നത്. അതായത് പ്ലൂട്ടോണിയം യുറേനിയം ആയി മാറി എന്നു ചുരുക്കം. മൊത്തം 234 കണങ്ങള് ഉള്ള യുറേനിയം. അതായത് യുറേനിയം 234 എന്ന ഐസോടോപ്പ്.\nഒരു പ്ലൂട്ടോണിയം ലോഹക്കഷണത്തിലെ എല്ലാ ന്യൂക്ലിയസ്സുകളുംകൂടി ഒന്നിച്ച് ഒറ്റനിമിഷം ആല്‍ഫാകണങ്ങളെ പുറന്തള്ളുകയൊന്നും ഇല്ല. അതിനു തോന്നിയപോലെയേ ഇക്കാര്യം നടക്കൂ. ഏത് ന്യൂക്ലിയസ്സാണ് അടുത്തതായി യുറേനിയം ആയി മാറുന്നത് എന്നു പ്രവചിക്കാനൊന്നും പറ്റില്ല. പക്ഷേ ഒരു കാര്യം അറിയാം. ഒരു കിലോഗ്രാം പ്ലൂട്ടോണിയം 238 ലോഹം എടുത്തുവച്ചാല് 87.7 വര്‍ഷം കഴിയുമ്പോള് അതില് അര കിലോഗ്രാം പ്ലൂട്ടോണിയം 238 മാത്രമേ അവശേഷിക്കൂ. ബാക്കി യുറേനിയം 234 ആയി മാറിയിട്ടുണ്ടാവും. ഈ അരകിലോഗ്രാം പ്ലൂട്ടോണിയം വീണ്ടും 87.7 വര്‍ഷം കഴിയുമ്പോള് കാല് കിലോഗ്രാം ആകും. അതങ്ങനെ തുടര്‍ന്നുകൊണ്ടേയിരിക്കും.\nഅപ്പോ ഈ പ്ലൂട്ടോണിയം 238 കൊണ്ട് എന്തേലും ഉപയോഗമുണ്ടോ?\nഉപയോഗമേ ഉള്ളൂ. പക്ഷേ പ്ലൂട്ടോണിയം 238 അങ്ങനെ പെട്ടെന്നു കിട്ടുന്ന ഒരു ലോഹമല്ല. വളരെ വളരെ ഉയര്‍ന്ന വിലയാകും. ഒരു കിലോഗ്രാം പ്ലൂട്ടോണിയം 238ന് 60കോടി രൂപയൊക്കെ വരുമത്രേ! പോരാത്തതിനു റേഡിയോ ആക്റ്റീവും. കൈകാര്യം ചെയ്യേണ്ടതിന്റെ ബുദ്ധിമുട്ടുകളും സുരക്ഷാസംവിധാനവും ഒക്കെച്ചേര്‍ന്ന വല്യ ചിലവുള്ള ഒരു പരിപാടിയാണ് പ്ലൂട്ടോണിയം 238ന്റെ ഉപയോഗം. അപ്പോ തോന്നിയ ഇടത്തൊക്കെ കൊണ്ടുപോയി വയ്ക്കല് നടക്കില്ല. വലിയ വലിയ ചിലവുള്ള പദ്ധതികളുടെ ഭാഗമായിട്ടേ പറ്റൂ. അതേതാണപ്പാ ഈ ബല്യബല്യ പദ്ധതികള് എന്നല്ലേ, പറയാം.\nവോയേജര് പേടകങ്ങളെക്കുറിച്ചു കേട്ടിട്ടില്ലേ. ഏകദേശം നാല്‍പ്പതു വര്‍ഷങ്ങളായി ബഹിരാകാശത്തൂടെ സഞ്ചരിച്ചുകൊണ്ടിരിക്കുന്ന രണ്ടു പേടകങ്ങള്. രണ്ടും ഇപ്പോള് സൗരയൂഥത്തില് നക്ഷത്രാന്തരസ്പേസിലൂടെയാണ് സഞ്ചാരം. ഇവര്‍ക്ക് ഊര്‍ജ്ജം പകരുന്നത് നമ്മള് പറഞ്ഞ ചൂടുള്ള ചങ്ങാതിയാണ്, പ്ലൂട്ടോണിയം 238!\nവോയേജര് പേടകം - ചിത്രകാരഭാവന | കടപ്പാട്: NASA/JPL-Caltech\nഏതു ബഹിരാകാശപേടകത്തിനും പ്രവര്‍ത്തിക്കാന് ഊര്‍ജ്ജം വേണം. അതായത് വൈദ്യുതി വേണം. സാധാരണഗതിയില് സൂര്യപ്രകാശം ഉള്ളിടത്ത് സോളാര്‍സെല്ലുകള് ഉപയോഗിച്ച് വൈദ്യുതി ഉണ്ടാക്കാവുന്നതേ ഉള്ളൂ. പക്ഷേ സൂര്യനില്‍നിന്നും ഏറെ അകലെയായാലോ? ഒന്നുകില് അതിഭീമമായ വലിപ്പമുള്ള സോളാര്‍പാനലുകള് ഉപയോഗിക്കണം. അത് പക്ഷേ ഒട്ടും പ്രായോഗികമേ അല്ല. അല്ലെങ്കില് ബാറ്ററി ഉപയോഗിക്കണം. പക്ഷേ ബാറ്ററിയുടെ ആയുസ്സിനൊക്കെ ഒരു പരിധിയുണ്ട്. അതില് സൂക്ഷിക്കാവുന്ന വൈദ്യുതിക്കും പരിധിയുണ്ട്. അതിനാല് സോളാര്‍പാനലും ബാറ്ററിയും ഗ്രഹാന്തരയാത്രയ്ക്കും നക്ഷത്രാന്തരയാത്രയ്ക്കും ഒക്കെ ഇറങ്ങിപ്പുറപ്പെടുന്ന പേടകങ്ങള് പറ്റിയ പണിയല്ല. ദീര്‍ഘകാലം തുടര്‍ച്ചയായി വൈദ്യുതി കിട്ടുന്ന എന്തെങ്കിലും സംവിധാനം ഉണ്ടെങ്കിലേ രക്ഷയുള്ളൂ. അവിടെയാണ് റേഡിയോ ആക്റ്റീവ് ആയ പ്ലൂട്ടോണിയം 238പോലുള്ള ലോഹങ്ങളുടെ പ്രസക്തി. അവ ദീര്‍ഘകാലം തുടര്‍ച്ചയായി ചൂട് പുറത്തുവിട്ടുകൊണ്ടേയിരിക്കുന്നവര് ആണ്. ഈ ചൂടിനെ വൈദ്യുതിയാക്കാന് കഴിഞ്ഞാലോ? അന്‍പതോ നൂറോ വര്‍ഷം ഒക്കെ യാത്ര ചെയ്യുന്ന ബഹിരാകാശപേടകങ്ങള്‍ക്ക് തുടര്‍ച്ചയായി വൈദ്യുതി ലഭ്യമാക്കാനാവും!\nചൂടിനെ വൈദ്യുതിയാക്കാനുള്ള ഒരു സൂത്രം ശാസ്ത്രജ്ഞര് ഒത്തിരി വര്‍ഷങ്ങള്‍ക്കു മുന്നേ കണ്ടുപിടിച്ചിട്ടുണ്ട്. രണ്ടു വ്യത്യസ്തലോഹക്കമ്പികള് എടുക്കും. എന്നിട്ട് അവയുടെ അറ്റങ്ങള് മാത്രം ചേര്‍ത്ത് കൂട്ടിക്കെട്ടും. ഇങ്ങനെ കൂട്ടിക്കെട്ടിയ ഒരറ്റം നല്ല തണുപ്പില് ഇറക്കിവയ്ക്കും. മറ്റേ അറ്റം ചൂടാക്കും. അത്രേം മതി. പണ്ട് ശങ്കരാടി പറഞ്ഞപോലെ അതില്‍നിന്നും വൈദ്യുതി അങ്ങനെ ശറപറേന്ന് ഒഴുകുകയായി. തെര്‍മോ കപ്പിള് എന്നാണ് ഇത്തരം സംവിധാനത്തെ വിളിക്കുന്നത്. ഈ പ്രതിഭാസം ആദ്യം കണ്ടെത്തിയത് സീബക്ക് എന്ന ശാസ്ത്രജ്ഞനാണ്. അങ്ങനെ ഈ പ്രതിഭാസത്തിന് ഒരു പേരും വീണു. സീബക്ക് ഇഫക്റ്റ്! (അലക്സാണ്ടര് വോള്‍ട്ടയും ഇതേ സമയത്ത് ഈ പ്രതിഭാസം കണ്ടെത്തിയിരുന്നതായി പറയപ്പെടുന്നു.)\nചെമ്പും ഇരുമ്പും ചേര്‍ന്നുള്ള തെര്‍മോകപ്പിളിന്റെ ഡയഗ്രം | കടപ്പാട്:Cmglee/വിക്കി കോമണ്‍സ്\nഒരു തെര്‍മോകപ്പിള് ഉണ്ടാക്കുന്ന വൈദ്യുതി വളരെ കുറവാണ്. പക്ഷേ അനേകമനേകം തെര്‍മോകപ്പിളുകളുടെ കൂട്ടം ഉണ്ടെങ്കില് അത്യാവശ്യം വൈദ്യുതി ഉണ്ടാക്കിയെടുക്കാനാവും. തെര്‍മോകപ്പിളുകളുടെ ഒരു അഗ്രം ചൂടാക്കാന് പ്ലൂട്ടോണിയം 238ന്റെ ചൂട് മതി. മറ്റേ അറ്റം നല്ല തണുപ്പത്തും വയ്ക്കണം. ബഹിരാകാശപേടകങ്ങള്‍ക്ക് തണുപ്പു കിട്ടുക എന്നത് ഒരു പ്രശ്നമേയുള്ള കാര്യമല്ല. സൂര്യപ്രകാശമില്ലാത്ത വശം മുഴുവന് തണുത്തുവിറച്ച് ഇരിക്കുകയാവും. തെര്‍മോകപ്പിളുകളുടെ മറ്റേ അറ്റം തണുപ്പിക്കാന് പിന്നെ മറ്റെന്തുവേണം! ഇത്തരമൊരു സംവിധാനമാണ് വോയേജറിലും മറ്റും ഉപയോഗിക്കുന്നത്. റേഡിയോ ആക്റ്റീവ് തെര്‍മോ ഇലക്ട്രിക് ജനറേറ്റര് എന്നാണ് ഇതിനെ വിളിക്കുക. RTG എന്ന് ചുരുക്കിയും വിളിക്കും. പ്ലൂട്ടോണിയം 238 അനേകവര്‍ഷങ്ങള് തുടര്‍ച്ചയായാണ് ചുട് പുറത്തുവിടുന്നത്. അതിനാല് RTGയും അനേക വര്‍ഷങ്ങള് സുഖമായി പ്രവര്‍ത്തിക്കും.\nഎന്നിരുന്നാലും തുടര്‍ച്ചയായി ആല്‍ഫാകണങ്ങളെ പുറന്തള്ളുന്നതിനാല് പ്ലൂട്ടോണിയത്തിന്റെ അളവ് തുടര്‍ച്ചയായി കുറഞ്ഞുകൊണ്ടേ ഇരിക്കും. അതിനാല് കാലം കഴിയുമ്പോള് ആകെ ഉണ്ടാവുന്ന ചൂടിലും തുടര്‍ച്ചയായ കുറവ് നേരിടും. ഈ കുറവ് വൈദ്യുതിയിലും കുറവുണ്ടാക്കും. അങ്ങനെ നാല്‍പ്പതോ അന്‍പതോ വര്‍ഷം ഒക്കെ കഴിയുമ്പോള് വൈദ്യുതിയുടെ അളവ് വളരെ ചുരുങ്ങും എന്നു മാത്രം. എന്നിരുന്നാലും കുറഞ്ഞ വൈദ്യുതിയില് പ്രവര്‍ത്തിപ്പിക്കാവുന്ന എന്തെങ്കിലും ഉപകരണങ്ങള് പേടകത്തില് ഉണ്ടെങ്കില് നൂറുവര്‍ഷം കഴിഞ്ഞാല്‍പ്പോലും അവ പ്രവര്‍ത്തിപ്പിക്കാം.\nകാസിനി പേടകത്തിലെ RTGയുടെ രേഖാചിത്രം.\nവോയേജറില് മാത്രമല്ല, മിക്ക ബഹിരാകാശപേടകത്തിലും RTG കള് ഉപയോഗിച്ചിട്ടുണ്ട്. പയനീയര് 10, 11 പേടകങ്ങള്, കാസിനി-ഹൈജന്‍സ് പേടകം എന്നിവയിലും വര്‍ഷങ്ങള്‍ക്കുമുന്നേ RTG ഉപയോഗിച്ചു.\nചന്ദ്രനില് ഇറങ്ങിയ മനുഷ്യര് നടത്തിയ പരീക്ഷണങ്ങള്‍ക്കായി ഉപയോഗിച്ച് പ്ലൂട്ടോണിയം 238 RTG - ചാരനിറത്തില് കാണുന്നത്. ചന്ദ്രനിലിറങ്ങിയ അലന് ഷെപ്പേര്‍ഡ് പകര്‍ത്തിയ ചിത്രം.\nകടപ്പാട്: NASA/Alan Shepard\nന്യൂഹൊറൈസന്‍സ് പേടകത്തിലെ RTG ചിത്രത്തില് കറുത്തനിറത്തില് പുറത്തേക്കു തള്ളി നില്‍ക്കുന്നതു കാണാം. ഇത് RTGയുടെ ഒരു മാതൃക മാത്രമായിരുന്നു. യഥാര്‍ത്ഥ RTG ന്യൂഹൊറൈസന്‍സ് പേടകം വിക്ഷേപിക്കുന്നതിന് മുന്‍പു മാത്രമാണ് ഘടിപ്പിച്ചത്.\nമനുഷ്യരുടെ ചാന്ദ്രയാത്രയിലും RTG സഹായകരമായിട്ടുണ്ട്. ന്യൂഹൊറൈസന്‍സ് പേടകം, ചൊവ്വയില് ഉള്ള ചില പര്യവേഷണവാഹനങ്ങള് എന്നിവയിലും RTG യാണ് വൈദ്യുതിക്കായി ഉപയോഗിക്കുന്നത്.\nവോയേജര് പേടകങ്ങളില് ഘടിപ്പിച്ച RTG.\nപേസ്‍മേക്കറിനുള്ളിലും പുകയിലയിലും പ്ലൂട്ടോണിയം\nഅങ്ങ് ബഹിരാകാശത്തു മാത്രമല്ല, ഇങ്ങ് ഭൂമിയിലും RTGകള് ഉപയോഗിക്കുന്ന ഇടങ്ങളുണ്ട്. അതില് ഏറ്റവും അത്ഭുതപ്പെടുത്തുന്ന ഇടം പേസ്‍മേക്കര് ആണെന്നു പറയാം! അതേ, ഹൃദയസംബന്ധമായ പ്രശ്നങ്ങള് വരുമ്പോള് ശരീരത്തിനുള്ളില് വയ്ക്കുന്ന പേസ്‍മേക്കര് തന്നെ. 1970കളില് പേസ്‍മേക്കര് വ്യാപകമായിത്തുടങ്ങുന്നതേയുള്ളൂ. പേസ്‍മേക്കറിനുള്ളില് ഉപയോഗിക്കുന്ന ബാറ്ററികള് പെട്ടെന്നു തീരും. ഏതാനും വര്‍ഷങ്ങള് കൂടുമ്പോള് വീണ്ടും വീണ്ടും അതിനാല് ശസ്ത്രക്രിയകള് വേണ്ടിവന്നു. അതിനാല് ദീര്‍ഘകാലം വൈദ്യുതി കിട്ടുന്ന ഒരു സംവിധാനം കൂടിയേ തീരൂ. ദീര്‍ഘകാലം നീണ്ടുനില്‍ക്കുന്ന ലിത്തിയംബാറ്ററികളും മറ്റും അന്ന് ഇല്ല. പക്ഷേ RTGയെക്കുറിച്ച് പലരും കേട്ടിട്ടുണ്ട്. അങ്ങനെ പരീക്ഷണാര്‍ത്ഥം കുറെ പേസ്‍മേക്കറുകളില് പ്ലൂട്ടോണിയം 238 ഉപയോഗിച്ച് ഊര്‍ജ്ജം നല്‍കി. അത്തരം പേസ്‍മേക്കറുകള് വളരെ അധികമൊന്നും ഉണ്ടാക്കിയില്ല എന്നു മാത്രം. അന്ന് ഇത്തരം പേസ്‍മേക്കര് വച്ചവരില് ഇരുപതോ മുപ്പതോ ആളുകളില് ഇപ്പോഴും അതുണ്ട്. പ്ലൂട്ടോണിയം പേസ്‍മേക്കര് വച്ചിട്ടുള്ളവര് എപ്പോഴും നിരീക്ഷണത്തിലായിരിക്കും. മരണശേഷം ഈ പേസ്‍മേക്കര് എടുത്ത് മാറ്റിയശേഷമേ മറ്റു ചടങ്ങുകള് നടത്താനാകൂ. പേസ്‍മേക്കറിലെ പ്ലൂട്ടോണിയം സുരക്ഷിതമായി മാറ്റുന്നതിനുവേണ്ടിയാണിത്.\nസൈബീരിയ പോലെയുള്ള മഞ്ഞുമൂടിക്കിടക്കുന്ന ഇടങ്ങളില് പണ്ട് സോവിയറ്റ് റഷ്യന് ചെക്ക്പോസ്റ്റുകള് ഉണ്ടായിരുന്നു. മര്യാദയ്ക്ക് സൂര്യപ്രകാശംപോലും കിട്ടാത്ത അവിടെ വൈദ്യുതിക്ക് മറ്റു വഴികളുണ്ടായിരുന്നില്ല. അവിടെയും RTG രക്ഷയ്ക്കെത്തി. പ്ലൂട്ടോണിയം 238മാത്രമായിരുന്നില്ല പക്ഷേ അത്തരം RTGകളില് ഉപയോഗിച്ചിരുന്നത്. സ്വയംചൂടാകുന്ന മറ്റുചില റേഡിയോആക്റ്റീവ് ഐസോടോപ്പുകളും അവയില് പരീക്ഷിക്കപ്പെട്ടു. ആളില്ലാത്ത ചെക്ക്പോസ്റ്റുകള് പോലും അത്തരം RTG ഉപയോഗിച്ച് പ്രവര്‍ത്തിച്ചിരുന്നു. അവയില് ചിലത് ഇപ്പോഴും പ്രവര്‍ത്തിക്കുന്നുണ്ടത്രേ.\nഎല്ലാ RTGയിലും പ്ലൂട്ടോണിയം 238 അല്ല ഉപയോഗിക്കാറ്. മികച്ച ആല്‍ഫ എമിറ്റര് ഏതുവേണമെങ്കിലും ഇതിനായി പ്രയോജനപ്പെടുത്താം. ക്യൂരിയം 244, സ്ട്രോണ്‍ഷ്യം 90, പ്രൊമിത്തിയം 147, സീഷ്യം 137, കൊബാള്‍ട്ട് 60, പൊളോണിയം 210 തുടങ്ങിയവയെയും RTGയുടെ സാധ്യതകള്‍ക്കായി പരീക്ഷിച്ചുനോക്കിയിട്ടുണ്ട്. ഹാഫ് ലൈഫ് (ആകെ അളവ് പകുതിയാവാനുള്ള സമയം) ഏതാനും വര്‍ഷങ്ങളോ ദിവസങ്ങളോ ആണെന്നതാണ് പലതിന്റെയും ന്യൂനത. പരീക്ഷിക്കപ്പെട്ടവരില് പൊളോണിയം 210 എന്ന മൂലകമാണ് പ്രധാനി. ചന്ദ്രനിലിറങ്ങിയ ലൂണോഘോദ് പേടകങ്ങളില് രാത്രി ചൂടുകിട്ടാനായിട്ടാണ് പൊളോണിയം ഉപയോഗപ്പെടുത്തിയത്. പൊളോണിയം വളരെ വളരെ സൂക്ഷിച്ച് ഉപയോഗിക്കേണ്ട ഒന്നാണ്. വളരെ വളരെ നേരിയ അളവില് പൊളോണിയം ശരീരത്തില് ചെന്നാല് മതി ഒരാള് കൊല്ലപ്പെടാന്. സയനൈഡിനെക്കാള് രണ്ടരലക്ഷം ഇരട്ടി വിഷമാണിതിന്. പത്തുലക്ഷം മനുഷ്യരെ കൊന്നൊടുക്കാന് ഒരു ഗ്രാം പൊളോണിയം മതിയത്രേ! മാത്രമല്ല ഗാമ വികിരണങ്ങളും പുറത്തുവിടുന്നുണ്ട്. അതും അപകടകരമാണ്. പക്ഷേ ചൂട് പുറത്തുവിടുന്ന കാര്യത്തില് ഏറെ മുന്‍പന്തിയിലാണ് പൊളോണിയം എന്നു മാത്രം. ഒരു ഗ്രാം പൊളോണിയം ഉണ്ടെങ്കില് 140വാട്ട് ഊര്‍ജ്ജം ഓരോ നിമിഷവും കിട്ടും! 10വാട്ടിന്റെ 14എല്‍ഇഡി ബള്‍ബുകള് കുറെക്കാലം തുടര്‍ച്ചയായി കത്തിക്കാന് ഒരു ഗ്രാം പൊളോണിയം മതി എന്നര്‍ത്ഥം! പ്ലൂട്ടോണിയം 238 ആണെങ്കില് വെറും അരവാട്ട് മാത്രമാണ് ഒരു ഗ്രാമില്‍നിന്നും കിട്ടുന്ന ഊര്‍ജ്ജം. പക്ഷേ ഹാഫ്‍ലൈഫില് വലിയ വ്യത്യാസമുണ്ട്. അഞ്ചുമാസത്തില് താഴെയാണ് പൊളോണിയത്തിന്റെ അര്‍ദ്ധായുസ്സ്. പ്ലൂട്ടോണിയത്തിന്റേത് 87.7 വര്‍ഷവും!\nഒരു കാര്യം കൂടി പറയാം, ഇത്രയും വിഷകരവും പ്രശ്നക്കാരിയുമായ ഈ പോളോണിയം പുകയിലയില് അടങ്ങിയിട്ടുണ്ട്. അതിസൂക്ഷ്മമായ അളവിലാണ് എന്നു മാത്രം. അതേ, പുകവലിക്കൊപ്പം പൊളോണിയംവലി കൂടിയാണ് നിങ്ങള് നടത്തുന്നത്. പുക വലിക്കുന്നരില് ക്യാന്‍സറുണ്ടാക്കാന് പര്യാപ്തമാണ് ഈ അളവെന്നാണ് പഠനങ്ങള് സൂചിപ്പിക്കുന്നത്.\nയുറേനിയം 235 ഉപയോഗിച്ച് ഒരു ചെറിയ റേഡിയോ റിയാക്റ്റര് പ്രവര്‍ത്തിപ്പിച്ച് ആ ചൂടിനെ RTGക്കായി പ്രയോജനപ്പെടുത്തിയ ഒരു സംവിധാനം ചില ഉപഗ്രഹങ്ങളില് ഉപയോഗിച്ചിട്ടുണ്ട്. അതും ഭൂമിക്കു ചുറ്റുമുള്ള ഓര്‍ബിറ്റില്! സോവിയറ്റ് റഷ്യയുടെ BES5 ഉപഗ്രഹങ്ങളിലാണ് ഇവയെ പരീക്ഷിച്ചത്.\nഎന്തായാലും ഒരു കാര്യം തീര്‍ച്ച. നമ്മള് മറ്റു ഗ്രഹങ്ങളിലേക്കും മറ്റും കുടിയേറുമ്പോള് RTGകള് ഒരു വലിയ സാധ്യതയാണ്. ചൊവ്വയിലൊക്കെ എത്തുമ്പോള് സൂര്യപ്രകാശത്തെ മാത്രം ആശ്രയിക്കുക അത്ര ബുദ്ധിയാവില്ല. പ്ലൂട്ടോണിയം 238 മുതല് റേഡിയോ ആക്റ്റീവ് ആയ ഏതു ഐസോടോപ്പിനെയും അന്ന് നമുക്ക് മെരുക്കിയെടുക്കേണ്ടിവരും. അതിനുള്ള സുരക്ഷാസംവിധാനങ്ങള് കണ്ടെത്തേണ്ടിവരും. സൗരയൂഥത്തിനു പുറത്തേക്ക് ഒരു യാത്ര നടത്തണമെങ്കില് RTG പോലെയുള്ളവ തന്നെയാവും മികച്ച വഴി. അല്ലെങ്കില് ആണവറിയാക്ടറുകള് തന്നെ വേണ്ടിവരും. മുങ്ങിക്കപ്പലുകളില് പലതും ഇപ്പോഴേ ആണവറിയാക്ടറുകള് ഉപയോഗിച്ച് പ്രവര്‍ത്തിക്കുന്നുണ്ട്. അവയെക്കാള് ഏറെ മികച്ച സാങ്കേതികവിദ്യകളിലൂടെ ന്യൂക്ലിയാര് ഊര്‍ജ്ജത്തെ ഏറ്റവും സുരക്ഷിതമായി വരുതിയ്ക്കുവരുത്താന് കഴിഞ്ഞാല് സൗരയൂഥവും അതിനപ്പുറവും മനുഷ്യന് എത്തിപ്പെടും.\nPlutonium Plutonium-238 radioactivity\ndrsujithkumar June 7, 2021 at 8:48 PM\nVery informative write up. Thank you\nSambawam super........ezhuthinte sayli abhinandhaarhamaan ❤\nUnknown June 7, 2021 at 10:14 PM\nManoj Veerakumar June 8, 2021 at 1:52 AM\nManoj Veerakumar June 8, 2021 at 1:53 AM\nസംഘ ജീവിതം (Sangha Jeevitham) June 9, 2021 at 5:49 PM\nPolonium intobacco critical knowledge very useful article


സ്റ്റീഫൻ ഹോക്കിങ്സിനെ കളിയാക്കി നെയ്മർ ജൂനിയർ; താരത്തിന് ട്വിറ്ററിൽ പൊങ്കാല - Neymar teased step\nലോകത്തെ ഏറ്റവും വിലയേറിയ താരമായ നെയ്മറിന് രൂക്ഷ വിമർശനം\nപ്രശസ്ത ഭൗതിക ശാസ്ത്രജ്ഞൻ സ്റ്റീഫൻ ഹോക്കിങ്സ് ഇന്നലെയാണ് അന്തരിച്ചത്. ശാസ്ത്ര ലോകത്തിന് മഹത്തായ സംഭാവനകൾ നൽകിയ ഹോക്കിങ്സിന്റെ വിയോഗത്തിൽ ലോകമെമ്പാടും ദുഃഖത്തിലാഴ്ന്നിരുന്നു. ലോക നേതാക്കളും സാമൂഹിക-സാംസ്കാരിക മേഖലയിലെ പ്രമുഖരും സ്റ്റീഫൻ ഹോക്കിങ്സിന്റെ മരണത്തിൽ അനുശോചനം രേഖപ്പെടുത്തുകയും ചെയ്തിരുന്നു. എന്നാൽ സ്റ്റീഫൻ ഹോക്കിങ്സിന്റെ വിയോഗത്തിൽ അനുശോചനം പ്രകടിപ്പിച്ച് ട്വീറ്റ് ചെയ്ത ബ്രസീലിയൻ താരം നെയ്മർ വിവാദ ചുഴിയിൽ അകപ്പെട്ടിരിക്കുകയാണ്.\nസ്റ്റീഫൻ ഹോക്കിങ്സിന്രെ ‘You have to haveapositive attitude and get the best out of the situation in which you find yourself’ എന്ന വാക്കുകൾ കടം എടുത്താണ് നെയ്മറിന്റെ ട്വീറ്റ്. പക്ഷെ ഇതിൽ ഉപയോഗിച്ച ചിത്രമാണ് ജനങ്ങളെ ചൊടിപ്പിച്ചത്. ജീവിതത്തിന്റെ ഭൂരിഭാഗം സമയവും വീൽചെയറിൽ ജീവിച്ച ഹോക്കിങ്സിനെ കളിയാക്കുന്ന തരത്തിലുള്ളൊരു ചിത്രമാണ് നെയ്മർ ഉപയോഗിച്ചത്.\nപരുക്ക് മൂലം ചികിത്സയിൽ കഴിയുന്ന നെയ്മറും വീൽചെയറിന്റെ സഹായത്തോടെയാണ് ഇപ്പോൾ സഞ്ചരിക്കുന്നത്. ഫെബ്രുവരി 26ന് മാഴ്സെയ്ക്കെതിരെ നടന്ന മൽസരത്തിനിടെയാണ് നെയ്മറിന്രെ വലത് കാലിന് പരുക്കേറ്റത്. പരുക്ക് ഭേദമാകാൻ ഒരു മാസത്തെ വിശ്രമമാണ് താരത്തിന് ഡോക്ടർമാർ നിർദ്ദേശിച്ചിട്ടുളളത്.\nപരുക്കിനെ തുടർന്ന് നെയ്മർ വീൽചെയറിലാണ് സഞ്ചരിക്കുന്നത് എന്ന് വ്യക്തമായെങ്കിലും അനവസരത്തിലാണ് താരത്തിന്റെ ഈ ട്വീറ്റ് എന്നാണ് ജനങ്ങളുടെ അഭിപ്രായം. നെയ്മറിന്റെ ട്വീറ്റിനെതിരെ വ്യാപക പ്രതിഷേധമാണ് ഉയർന്നത്.


വയനാട് റേഷന് കടയില് നിന്നും 239 ചാക്ക് അരിയും 18 ചാക്ക് ഗോതമ്പും മോഷണം പോയ കേസ്; കടയുടമ മറിച്ചുവിറ്റശേഷം വ്യാജ പരാതി നല്‍കിയതെന്ന് പോലീസ് കണ്ടെത്തി - BIGNEWSLIVE | Latest Malayalam News\nകല്‍പ്പറ്റ: വയനാട് റേഷന് കടയില് നിന്നും 239 ചാക്ക് അരിയും 18 ചാക്ക് ഗോതമ്പും മോഷണം പോയ കേസില് നിര്‍ണായക വഴിത്തിരിവ്. സംഭവത്തില് കടയുടമയുടെ പരാതി വ്യാജമാണെന്ന് പോലീസ് അന്വേഷണത്തില് വ്യക്തമായി. സ്റ്റോക്ക് മറിച്ചുവിറ്റശേഷം കടയുടമ വി അഷറഫ് പോലീസില് വ്യാജപരാതി നല്‍കുകയായിരുന്നുവെന്ന് കണ്ടെത്തി.\nകഴിഞ്ഞ ചൊവ്വാഴ്ചയാണ് വെള്ളമുണ്ട മൊതക്കര റേഷന് കടയില് വന് മോഷണം നടന്നെന്ന പരാതി ലഭിച്ചത്. കടയുടമയായ അഷ്‌റഫാണ് പരാതി നല്‍കിയത്. റേഷന് കടയുടെ പൂട്ട് പൊട്ടിച്ചാണ് മോഷണം എന്നും ഇയാള് പരാതിയില് പറഞ്ഞിരുന്നു. വിതരണം ചെയ്യേണ്ടിയിരുന്ന സാധനങ്ങളാണ് മോഷണം പോയതെന്നും ഇയാള് പോലീസില് പറഞ്ഞിരുന്നു.\nഎന്നാല് ഇത്രയധികം ധാന്യം രാത്രി ഒറ്റയടിക്ക് എങ്ങനെ മോഷ്ടാക്കള് കടയില്‍നിന്നും കടത്തിയെന്നു സംശയം ഉയര്‍ന്നിരുന്നു. സംഭവത്തില് വെള്ളമുണ്ട പോലീസ് നടത്തിയ അന്വേഷണത്തിലാണ് അഷറഫിന്റെ പരാതി വ്യാജമാണെന്ന് കണ്ടത്തിയത്. ധാന്യമത്രയും കൂടുതല് വിലയ്ക്ക് മറിച്ചു വിറ്റശേഷം ഇയാള് പോലീസില് വ്യാജപരാതി നല്‍കുകയായിരുന്നുവെന്ന് വെള്ളമുണ്ട സിഐയുടെ അന്വേഷണത്തില് കണ്ടെത്തി.\nവ്യാജ പരാതി നല്‍കി കബളിപ്പിക്കാന് ശ്രമിച്ചതിന് അഷറഫിനെതിരെ നിയമ നടപടി സ്വീകരിക്കുമെന്നും പോലീസ് അറിയിച്ചു. ഇയാളുടെ പേരിലുള്ള ലൈസന്‍സ് നേരത്തെ ജില്ലാ സപ്ലൈ ഓഫീസര് റദ്ദാക്കിയിരുന്നു.\nTags: ownerTheft ataration shopwayanad\nമകളെ കൊണ്ടുപോകാം, എന്നാൽ ചൈനീസ് വംശജയായ ഭാര്യയെ കൊണ്ടുപോകരുതെന്ന് സർക്കാർ; കുഴങ്ങിയത് ബ്രിട്ടീഷ് പൗരൻ\nനടക്കാവ് ക്ഷേത്രത്തിലുണ്ടായ വെടിക്കെട്ട് അപകടം; നാല് പേരെ പോലീസ് കസ്റ്റഡിയില് എടുത്തു കരാറുകാര് ഒളിവില്


ഇനിയാര് ഭരിക്കും? ജനകീയനാര്?; ഏഷ്യാനെറ്റ് ന്യൂസ്-സി ഫോർ സർവേ ഫലം തത്സമയം -Asianet News C fore Survey Result Live Updates | Indian Express Malayalam\nasianet news c fore survey result live updates\nകോവിഡ് പ്രതിരോധ പ്രവർത്തനങ്ങളിൽ സംസ്ഥാന സർക്കാർ മികച്ചതെന്ന് ഭൂരിഭാഗം പേരും\nUpdated: July 3, 2020 10:04:39 pm\nതിരുവനന്തപുരം: തദ്ദേശ, നിയമസഭാ തിരഞ്ഞെടുപ്പ് അടുത്തിരിക്കെ കേരളത്തിന്റെ രാഷ്‌ട്രീയ മനസും കാഴ്‌ചപ്പാടും എന്താണെന്ന് അറിയാൻ ഏഷ്യാനെറ്റ് ന്യൂസ് ചാനൽ നടത്തിയ സർവേ ഫലം പുറത്തുവിട്ടു. ഏഷ്യാനെറ്റ് ന്യൂസും സി ഫോറും ചേർന്നൊരുക്കിയ സമഗ്രമായ അഭിപ്രായ സര്‍വേയുടെ ഫലവും വിലയിരുത്തലുകളും ഇന്ന് 7.30 നാണ് ആരംഭിച്ചത്.\nകെ.എം.മാണിയുടെ നിര്യാണവും കേരള കോൺഗ്രസിലെ പിളർപ്പും യുഡിഎഫിന് ക്ഷീണം ചെയ്യുമോ ? എന്നായിരുന്നു സർവേയിലെ ആദ്യ ചോദ്യം. യുഡിഎഫിന് ‘ക്ഷീണം ചെയ്യും’ എന്ന് 46 ശതമാനം പേർ പറഞ്ഞപ്പോൾ 28 ശതമാനം പേർ ‘ഇല്ല’ എന്ന് പറഞ്ഞു.\nമുസ്‌ലിം ലീഗും കേരള കോൺഗ്രസും യുഡിഎഫിൽ തുടരുമോ എന്നതായിരുന്നു രണ്ടാമത്തെ ചോദ്യം. ‘തുടരും’ എന്ന് 49 ശതമാനം പേരും അഭിപ്രായപ്പെട്ടു. ‘തുടരില്ല’ എന്ന് അഭിപ്രായപ്പെട്ടത് 16 ശതമാനം പേരും.\nRead Also: രോഗികളുടെ എണ്ണം വർധിക്കുന്നു, ഒപ്പം മറ്റ് ആശങ്കകളും: അറിയാം ഇന്നത്തെ കോവിഡ് വാർത്തകൾ\nമുഖ്യമന്ത്രി എന്ന നിലയിൽ പിണറായി വിജയനു നൽകുന്ന മാർക്ക് എത്ര? ഈ ചോദ്യത്തിനു സർവേയിൽ പങ്കെടുത്തവർ നൽകിയ മറുപടി വളരെ മികച്ചത്: ഒൻപത് ശതമാനം, മികച്ചത്-45 ശതമാനം, തൃപ്‌തികരം-27 ശതമാനം, മോശം-19 ശതമാനം\nസർവേയിലെ ഏറ്റവും പ്രധാനപ്പെട്ട ചോദ്യം ഇതാണ്; കോവിഡ് പ്രതിരോധത്തിൽ സംസ്ഥാന സർക്കാർ മികച്ച പ്രകടനമാണോ നടത്തുന്നത് ? എന്നതായിരുന്നു ആ ചോദ്യം. സർക്കാർ പ്രവർത്തനങ്ങൾ ‘വളരെ മികച്ചത്’ എന്ന് 15 ശതമാനം പേർ അഭിപ്രായപ്പെട്ടു. ‘മികച്ചത്’ എന്ന് അഭിപ്രായപ്പെട്ടത് 43 ശതമാനം പേരാണ്. ഭേദപ്പെട്ടത് എന്ന് അഭിപ്രായപ്പെട്ടത് 26 ശതമാനം പേർ. എന്നാൽ, മോശം എന്ന് അഭിപ്രായപ്പെട്ടത് 16 ശതമാനം പേർ മാത്രം.\nകോവിഡ് കാലത്തെ മുന്നണി പ്രവർത്തനവും വിലയിരുത്തി. അതിൽ യുഡിഎഫ് മുന്നണിയുടെ പ്രവർത്തനം വളരെ മികച്ചത് എന്ന് അഭിപ്രായപ്പെട്ടത് നാല് ശതമാനം പേർ മാത്രം. ബിജെപിയുടെ പ്രവർത്തനം വളരെ മികച്ചതെന്ന് പറഞ്ഞത് ഏഴ് ശതമാനം പേർ.\nRead Also: കൊച്ചി നഗരം അതീവ ജാഗ്രതയിൽ: ജനറൽ ആശുപത്രിയിൽ മാത്രം 72 പേർ കോവിഡ് നിരീക്ഷണത്തിൽ\nകോവിഡ് കാലത്തെ മുഖ്യമന്ത്രി പിണറായി വിജയന്റെ പ്രകടനത്തെ വിലയിരുത്തി. മുഖ്യമന്ത്രിയുടെ പ്രകടനം ‘വളരെ മികച്ചത്’ എന്ന് 16 ശതമാനം പേർ അഭിപ്രായപ്പെട്ടു. സർവേയിൽ പങ്കെടുത്ത 51 ശതമാനം പേരും മുഖ്യമന്ത്രിയുടെ പ്രകടനം ‘മികച്ചത്’ എന്ന് അഭിപ്രായപ്പെട്ടു. തൃപ്‌തിപ്പെടുത്തുന്നത് എന്ന് അഭിപ്രായപ്പെട്ടത് 17 ശതമാനം ആളുകളാണ്. എന്നാൽ, പ്രകടനം മോശമാണെന്ന് അഭിപ്രായപ്പെട്ടത് 16 ശതമാനം പേർ മാത്രമാണ്. കോവിഡ് കാലത്തെ പ്രകടനം മുഖ്യമന്ത്രിയുടെ മതിപ്പ് ഉയർത്തിയോ എന്ന ചോദ്യത്തിനു 84 ശതമാനം ആളുകളും മതിപ്പ് ഉയർത്തി എന്നാണ് പറഞ്ഞത്. താഴ്‌ത്തി എന്ന് പറഞ്ഞത് 14 ശതമാനം പേർ മാത്രം.\nമുഖ്യമന്ത്രിക്കു ശേഷം മറ്റ് രാഷ്‌ട്രീയ നേതാക്കളെ വിലയിരുത്തുന്ന ചോദ്യവും സർവേയിൽ ഉണ്ടായിരുന്നു. കെപിസിസി അധ്യക്ഷൻ മുല്ലപ്പള്ളി രാമചന്ദ്രൻ വളരെ മികച്ചത് എന്നു അഭിപ്രായപ്പെട്ടവർ വെറും ആറ് ശതമാനം പേർ മാത്രം. മികച്ചത് എന്നു അഭിപ്രായപ്പെട്ടവർ 13 ശതമാനം പേർ. 33 ശതമാനം പേർ തൃപ്‌തികരം എന്നു പറഞ്ഞപ്പോൾ 47 ശതമാനം പേരും മോശം എന്നാണ് അഭിപ്രായപ്പെട്ടത്.\nവളരെ മികച്ചത്-രണ്ട് ശതമാനം\nബിജെപി അധ്യക്ഷൻ കെ.സുരേന്ദ്രൻ\nവളരെ മികച്ചത്-അഞ്ച് ശതമാനം\nകോവിഡ് പ്രതിരോധ പ്രവർത്തനങ്ങൾ മുല്ലപ്പള്ളിയുടെ പ്രതിച്ഛായ വർധിപ്പിച്ചു എന്ന് അഭിപ്രായപ്പെട്ടത് 39 ശതമാനം പേർ. പ്രതിച്ഛായ മോശമാക്കിയെന്ന് അഭിപ്രായപ്പെട്ടത് 61 ശതമാനം. ചെന്നിത്തലയുടെ പ്രതിച്ഛായ വർധിപ്പിച്ചു എന്ന് അഭിപ്രായപ്പെട്ടത് 43 ശതമാനം പേർ. മോശമെന്ന് അഭിപ്രായപ്പെട്ടത് 57 ശതമാനം പേർ. കെ.സുരേന്ദ്രന്റെ പ്രതിച്ഛായ വർധിപ്പിച്ചു എന്ന് അഭിപ്രായപ്പെട്ടത് 56 ശതമാനം പേർ. മോശമാക്കിയെന്ന് അഭിപ്രായപ്പെട്ടത് 44 ശതമാനം പേർ മാത്രം.\nആരോഗ്യമന്ത്രി കെ.കെ.ശെെലജയ്‌ക്ക് സർവേയിൽ മികച്ച സ്വീകാര്യത ലഭിച്ചു. കെ.കെ.ശെെലജയുടെ പ്രകടനം ‘വളരെ മികച്ചത്’ എന്ന് 38 ശതമാനം പേർ അഭിപ്രായപ്പെട്ടു. ‘മികച്ചത്’ എന്ന് 43 ശതമാനം പേർ പറഞ്ഞു. ‘തൃപ്‌തികരം’ എന്ന് അഭിപ്രായമുള്ളത് 16 ശതമാനം പേർക്ക്. എന്നാൽ, ‘മോശ’മെന്ന് പറഞ്ഞത് വെറും മൂന്ന് ശതമാനം ആളുകൾ.\n2021 ൽ കോൺഗ്രസിന്റെ മുഖ്യമന്ത്രി സ്ഥാനാർഥി ആരായിരിക്കണം എന്ന ചോദ്യത്തിനു 47 ശതമാനം പേരും ഉമ്മൻചാണ്ടി വേണമെന്ന് അഭിപ്രായപ്പെടുന്നു. രമേശ് ചെന്നിത്തല മുഖ്യമന്ത്രി സ്ഥാനാർഥി ആവണമെന്ന് 13 ശതമാനം പേരും മുല്ലപ്പള്ളി രാമചന്ദ്രൻ മുഖ്യമന്ത്രി സ്ഥാനാർഥി ആവണമെന്ന് 12 ശതമാനം പേരും അഭിപ്രായപ്പെടുന്നു. 28 ശതമാനം പേർ അഭിപ്രായമൊന്നും പറഞ്ഞിട്ടില്ല എന്നതും ശ്രദ്ധേയമാണ്.\nരണ്ട് ദിവസങ്ങളിലായാണ് സര്‍വേ ഫലം ഏഷ്യാനെറ്റ് ന്യൂസ് പുറത്ത് വിടുന്നത്. സംസ്ഥാനത്തെ 50 നിയമസഭാ മണ്ഡലങ്ങളിൽ നിന്നായി 10,409 പേരിൽ നിന്നാണ് സര്‍വേ സാംപിളുകൾ ശേഖരിച്ചതെന്ന് ഏഷ്യാനെറ്റ് ന്യൂസ് പറയുന്നു. നാളെയും സർവേ ഫലം പുറത്തുവിടുന്നത് തുടരും. ജൂൺ 29 വരെയുള്ള സർവേ ഫലമാണിത്.\nRead Also: ഭയപ്പെടുത്തി കോവിഡ് കണക്കുകൾ; ഇന്ന് മാത്രം 211 പേർക്ക് കോവിഡ്\nകേരളത്തിലെ വിവിധ മുന്നണികൾ കോവിഡ് കാലത്ത് നടത്തിയ പ്രവർത്തനങ്ങൾ ഉൾപ്പടെ വിശദമായ ചോദ്യങ്ങൾ അടങ്ങിയ ചോദ്യാവലിയാണ് വോട്ടർമാർക്ക് നൽകിയിരിക്കുന്നത്.\nWeb Title: Asianet news c fore survey result live updates


കെണിനിലമായി കൊളംബോ; ഇരട്ട സ്ഫോടനത്തിൽ രണ്ടു പേർ മരിച്ചു |\nകൊളംബോ: ശ്രീലങ്കയുടെ തലസ്ഥാനമായ കൊളംബോയിൽ നിരവധി പേരുടെ മരണത്തിനിടയാക്കിയ സ്ഫോടനപരമ്പരയ്ക്കു പിന്നാലെ ഇരട്ട സ്ഫോടനം. കൊളംബോയിലെ മൃഗശാലയ്ക്കു സമീപം ഹോട്ടലിൽ ഉണ്ടായ സ്ഫോടനത്തിൽ രണ്ടു പേർ മരിച്ചു. കൊളംബോയുടെ വടക്കൻപ്രദേശമായ ഉറുഗോഡവത്തയിലാണ് അവസാന സ്ഫോടനം റിപ്പോർട്ട് ചെയ്തത്.\nഇതുവരെ എട്ട് സ്ഫോടനങ്ങളാണ് കൊളംബോയുടെ വിവിധ ഭാഗങ്ങളിൽ ഉണ്ടായത്. ഈസ്റ്റർ ദിനത്തിൽ മൂന്നു ക്രിസ്ത്യൻ പള്ളികൾക്കും പഞ്ചനക്ഷത്ര ഹോട്ടലുകൾക്കും നേരെയാണ് ആക്രമണം ഉണ്ടായത്.\nഞായറാഴ്ച പ്രദേശിക സമയം രാവിലെ 8.45 ന് ആയിരുന്നു പള്ളികളിൽ സ്ഫോടനം നടന്നത്. ഈ സമയം പള്ളികളിൽ ഈസ്റ്റർ ആരാധന നടന്നുവരികയായിരുന്നു. ആക്രമണത്തിന്‍റെ ഉത്തരവാദിത്വം ഭീകരസംഘടനകളൊന്നും ഏറ്റെടുത്തിട്ടില്ല.


expansion of karnataka cabinet; BJP facing severe crisis | വിമതര്‍ക്ക് ബിജെപിയും പണികൊടുത്തോ ? മന്ത്രിസഭയില് ഉള്‍പ്പെടുത്തുന്നതില് ഭിന്നാഭിപ്രായം - Malayalam Oneindia\n40 min ago ഇതാണോ അന്വേഷണാത്മക പത്രപ്രവർത്തനം? റിപ്പബ്ലിക് ടിവിയെ രൂക്ഷമായി വിമർശിച്ച് ബോംബെ ഹൈക്കോടതി\n59 min ago ഇന്ത്യയില് മാധ്യമപ്രര്‍ത്തകര്‍ക്ക് ഭയരഹിതമായ പ്രവര്‍ത്തന സാഹചര്യം ഉറപ്പാക്കണം; മോദിക്ക് കത്ത്\nPublished: August32019, 9:31 [IST]\nബെംഗളൂരു: കര്‍ണാടക മുഖ്യമന്ത്രിയായി ബിഎസ് യെഡിയൂരപ്പ സത്യപ്രതിജ്ഞ ചെയ്തിട്ട് ഒരാഴ്ച്ച കഴിഞ്ഞെങ്കിലും മന്ത്രിസഭാ വികസനത്തെക്കുറിച്ചുള്ള യാതൊരു സൂചനയും ഇതുവരെ പുറത്തുവിടാന് ബിജെപി നേതൃത്വം തയ്യാറായിട്ടില്ല. മന്ത്രിസഭാ വികസനം നടത്താത്തതില് ബിജെപിക്കെതിരെ രൂക്ഷവിമര്‍ശനാമാണ് കോണ്‍ഗ്രസും ജെഡിഎസും നടത്തുന്നത്. ഒരു സര്‍ക്കാര് ഇല്ലാത്ത അവസ്ഥയാണ് സംസ്ഥാനത്ത് ഇപ്പോള് ഉള്ളതെന്നാണ് പ്രതിപക്ഷം ആരോപിക്കുന്നത്.\nമന്ത്രിസഭാ വികസനവുമായി ബന്ധപ്പെട്ട് ചര്‍ച്ചകള് നടത്താന് മുഖ്യമന്ത്രി യെഡിയൂരപ്പ ഇന്നലെ ദില്ലിക്ക് പോകുമെന്ന സൂചയുണ്ടായെങ്കിലും യാത്ര മാറ്റിവെച്ചു. 33 മന്ത്രിമാരുടെ ഒഴിവിലേക്ക് വലിയ ചരടുവലികള് നടക്കുന്നതാണ് ബിജെപിയെ പ്രതിസന്ധിയിലാക്കുന്നത്. അതേസമയം വിമതരെ മന്ത്രിസഭയില് ഉള്‍പ്പടുത്തുന്ന കാര്യത്തിലും ബിജെപിയില് അഭിപ്രായവ്യത്യാസങ്ങള് നിലനില്‍ക്കുന്നുണ്ട്. വിശദാംശങ്ങള് ഇങ്ങനെ..\n34 അംഗ മന്ത്രിസഭ\nമുഖ്യമന്ത്രിയായി അധികാരമേറ്റെങ്കിലും സര്‍ക്കാര് രൂപീകരണം ബിജെപിക്ക് കടുത്ത വെല്ലുവിളിയായി തുടരുകയാണ്. മുഖ്യമന്ത്രിയടക്കം 34 അംഗ മന്ത്രിസഭയാണ് നിലവില് വരേണ്ടത്. ബിജെപിയില് നിന്ന് മാത്രം മൂന്നില് കൂടുതല് തവണ എംഎല്‍എമാരായവരുടെ അംഗം 56 ആണ്. ഇവര് ഉയര്‍ത്തുന്ന സമ്മര്‍ദ്ദം എങ്ങനെ അതിജീവിക്കുമെന്നാണ് പാര്‍ട്ടി നേതൃത്വം ആലോചിക്കുന്നത്. ഇവര്‍ക്ക് പുറമെയാണ് കോണ്‍ഗ്രസ്-ജെഡിഎസ് സഖ്യസര്‍ക്കാറിനെ വീഴ്ത്താന് സഹായിച്ച വിതമരും നില്‍ക്കുന്നത്.\n15 പേരില് 12 പേര്‍ക്ക്\nസഖ്യസര്‍ക്കാറിനുള്ള പിന്തുണ പിന്‍വലിച്ച് എംഎല്‍എ സ്ഥാനം രാജിവെച്ച 15 പേരില് 12 പേര്‍ക്ക് നേരത്തെ ബിജെപി മന്ത്രിസ്ഥാനം വാഗ്ദാനം ചെയ്തിരുന്നു. കോണ്‍ഗ്രസില് വിമത നീക്കത്തിന് നേതൃത്വം നല്‍കിയ രമേഷ് ജാര്‍ക്കിഹോളിക്ക് ഉപമുഖ്യമന്ത്രി പദമാണ് ബിജെപി നല്‍കിയ വാഗ്ദാനം. വിമതരെ മന്ത്രിസഭയില് ഉള്‍പ്പെടുത്തുന്ന കാര്യത്തില് ബിജെപിയില് ഭിന്നാഭിപ്രായങ്ങള് നിലനില്‍ക്കുന്നുണ്ട്.\nവിമതരില് 12 പേരെ മന്ത്രിസഭയില് ഉള്‍പ്പെടുത്തിയാല് ബിജെപിയുടെ പ്രതിനിധ്യം 21 പേരില് ഒതുങ്ങിയേക്കും. ഇത് പാര്‍ട്ടിയില് കടുത്ത എതിര്‍പ്പിനും ഭിന്നിപ്പിനും ഇടയാക്കും. ഈ സാഹചര്യത്തില് 12 പേരെ മന്ത്രിസഭയില് ഉള്‍പ്പെടുത്തുന്ന കാര്യത്തില് ബിജെപി പുനരാലോചന നടത്തിയേക്കും.ഇതോടെ മന്ത്രിസ്ഥാനം പ്രതീക്ഷിച്ച് കളംമാറ്റിചവിട്ടിയ വിമതരില് ചിലര്‍ക്കെങ്കിലും നിരാശരാകേണ്ടി വരും. മറ്റ് മുതിര്‍ന്ന സ്ഥാനങ്ങള് നല്‍കി ഇവരെ അനുനയിപ്പിക്കാനാവും ബിജെപിയുടെ ശ്രമം.\nഉമപമുഖ്യമന്ത്രി സ്ഥാനത്തേക്കും ബിജെപിയിലും ചരടുവലികള് ശക്തമാണ്. ജെഎസ് ഷെട്ടാര്, കെഎസ് ഈശ്വരപ്പ, ആര് അശോക്, ബി ശ്രീരാമലു, എന്നിവര് ഉപമുഖ്യന്ത്രിസ്ഥാനം ലക്ഷ്യം വെക്കുന്നവരാണ്. ആന്ധ്രാപ്രദേശില് വൈഎസ് ജഗന് മോഹന് റെഡ്ഡി മന്ത്രിസഭയിലേത് പോലെ5ഉപമുഖ്യമന്ത്രിമാരെ നിയമിക്കണമെന്നും യെഡിയൂരപ്പക്കമേല് സമ്മര്‍ദ്ദമുണ്ട്. കര്‍ണാടക മഡിക സമുദായ സംഘടനാ അധ്യക്ഷന് ഹനുമന്തപ്പയാണ് ഇക്കാര്യം ആവശ്യപ്പെട്ടിരിക്കുന്നത്.\nദേശീയ നേതൃത്വം തീരുമാനിക്കും\nസുരക്ഷിതമായ ഭൂരിപക്ഷമില്ലാത്ത സാഹചര്യത്തില് പാര്‍ട്ടിക്ക് ശക്തമായ തീരുമാനം എടുക്കാന് കഴിയാത്തതാണ് ബിജെപിയിലെ പ്രതിസന്ധി രൂക്ഷമാക്കുന്നത്. യെഡിയൂരപ്പയും കര്‍ണാടക ചുമതലയുള്ള ബിജെപി ദേശീയ ജനറല് സെക്രട്ടറി മുരളീധര് റാവുവും ചേര്‍ന്ന് മന്ത്രിമാരുടെ പട്ടിക തയാറാക്കി7ന് ദേശീയ അധ്യക്ഷന് അമിത് ഷായ്ക്കും സമര്‍പ്പിക്കും. മന്ത്രിസഭാ വികസനം സംബന്ധിച്ച് അന്തിമ തീരുമാനം കേന്ദ്ര നേതൃത്വത്തിന്‍റേതാകും. സ്പീക്കറുടെ കാര്യത്തിലും യെഡിയൂരപ്പ നിര്‍ദ്ദേശിച്ച കെജെ ബൊപ്പയ്യയെ തള്ളി ആര്‍എസ്എസ് പശ്ചാത്തലമുള്ള വിശ്വേശര ഹെഡ്ഗെ കാഗേരിയയെ നിശ്ചയിച്ചത് കേന്ദ്ര നേതൃത്വമാണ്.\nഎത്രയും വേഗം പൂര്‍ത്തിയാക്കും\nഎത്രയും വേഗം മന്ത്രിസഭാ വികസനം സാധ്യമാക്കുമെന്നാണ് യെഡിയൂരപ്പ വ്യക്തമാക്കുന്നത്. ഒരാള് മാത്രമാണെങ്കിലും അത് ഒരു സര്‍ക്കാരാണ്. 25 ആളുണ്ടെങ്കിലും അത് സര്‍ക്കാരാണ്. ബിജെപി ഒരു ദേശീയ പാര്‍ട്ടിയാണ്. ഓഗസ്റ്റ് 6,7,8 തീയതികളിലായി ഞാന് ദില്ലിയിലേക്ക് പോകുന്നു. പാര്‍ട്ടി ദേശീയ നേതൃത്വവുമായി ചര്‍ച്ച നടത്തി മന്ത്രിസഭ വിപുലീകരണം എത്രയും വേഗം പൂര്‍ത്തീകരിക്കാന് ഞാന് ശ്രമിക്കുമെന്നും അദ്ദേഹം കൂട്ടിച്ചേര്‍ത്തു.\nഭരണം മുന്നോട്ട് പോവുന്നു\nഎന്‍റെ ഭാഗത്ത് നിന്നുള്ള ശ്രമം ഞാന് നടത്തും. അന്തിമ അനുമതി നല്‍കേണ്ടത് ദില്ലിയില് നിന്നാണ്. മന്ത്രിസഭ വികസനം നടന്നില്ലെങ്കിലും പതിവ് വികസനങ്ങളും ട്രാന്‍സ്ഫറുകളും പ്രശ്നങ്ങള് കൂടാതെ മുന്നോട്ടുപോവുന്നുണ്ട്. ഒരു മുഖ്യമന്ത്രിയെന്ന നിലയില് ഞാനത് കൃത്യമായി ചെയ്യുന്നുണ്ട്. മന്ത്രിസഭാ വികസനം സംബന്ധിച്ച അന്തിമതീരുമാനം കേന്ദ്ര നേതൃത്വത്തില് നിന്ന് ഉടന് ഉണ്ടാവുമെന്നും യെഡിയൂരപ്പ കൂട്ടിച്ചേര്‍ത്തു.\nkarnataka bjp bs yediyurappa congress jds കര്‍ണാടക ബിജെപി ബിഎസ് യെഡിയൂരപ്പ കോൺഗ്രസ് ജെഡിഎസ്\nexpansion of karnataka cabinet; BJP facing severe crisis\nStory first published: Saturday, August 3, 2019, 9:31 [IST]


iiqaf – Page6– Just anoth\nശ്രം യോഗി മാൻ-ധാൻ യോജന എന്ന പദ്ധതിയിലൂടെ 3000 രൂപ മാസം അക്കൗണ്ടിലേക്ക് ലഭിക്കുന്ന പുതിയ പദ്ധതിയാണ് ഇത്. ഈ പദ്ധതിയുടെ അംഗമാകുവാൻ നമുക്ക് നമ്മുടെ സംസ്ഥാനത്തെ ജനസേവ കേന്ദ്രങ്ങളിലൂടെ സാധിക്കും. ഇതിനായി നമ്മുടെ ആധാർ, ബാങ്ക് അക്കൗണ്ട് രേഖകൾ, […]\nby iiqaf January 30, 2021, 10:49 am\nസാധാരണ നമ്മുടെ വീട്ടിൽ നമ്മൾ തേങ്ങ ചിരകി അതിനുശേഷം ചിരട്ട കളയുകയാണ് ചെയ്യുന്നത് എന്നാൽ ഇതുകൊണ്ടുള്ള ഉപകാരപ്രദമായ ചില ഉപയോഗങ്ങൾ ഉണ്ട്. ചിരട്ട കൊണ്ടുള്ള ഉപയോഗങ്ങൾ നോക്കുക. ചിരട്ട നാലായി മുറിച്ച് നമ്മൾ ബീഫ്, മട്ടൻ കറികൾ ഉണ്ടാകുമ്പോൾ അതിൽ ഇട്ട് വേവിക്കുക ആണെങ്കിൽ ഇറച്ചിയിലുള്ള കൊളസ്ട്രോൾ പോകുന്നതാണ്. […]\nപാൻ കാർഡ് ഉള്ള എല്ലാ ആളുകളും അറിയുക. 50,000 രൂപയ്ക്ക് മുകളിലുള്ള ബാങ്ക് ഇടപാടുകൾക്ക് പാൻ കാർഡ് ആവശ്യമാണ്. അതുകൊണ്ട് പാൻ കാർഡ് ആധാർ കാർഡുമായി ലിങ്ക് ചെയ്യേണ്ടത് അത്യാവശ്യമാണ്. പാൻ കാർഡ് ആധാർ കാർഡുമായി ലിങ്ക് ചെയ്യുമ്പോൾ വരുംകാലങ്ങളിൽ നമുക്ക് വളരെയധികം ആനുകൂല്യങ്ങൾ ലഭിക്കാനുള്ള സാധ്യതകളും ഉണ്ട്. ജനസേവ കേന്ദ്രങ്ങൾ വഴിയോ, അക്ഷയകേന്ദ്രങ്ങൾ വഴിയോ പാൻ കാർഡ് ആധാർ […]\nby iiqaf January 29, 2021, 1:15 pm\nഫെബ്രുവരി മുതൽ പുതിയ സംവിധാനം…. വൈദ്യുതി സംബന്ധമായുള്ള കാര്യങ്ങൾക്ക് കെഎസ്ഇബി ഓഫീസിൽ പോകാതെ തന്നെ ഒരു ഫോൺകോളിൽ വൈദ്യുതി കണക്ഷൻ ഉൾപ്പെടെയുള്ള എല്ലാ കാര്യങ്ങളും അതിവേഗം ലഭ്യമാകുന്ന പുതിയ പദ്ധതിയാണ് കേരള സംസ്ഥാന വൈദ്യുതി ബോർഡ് രംഗത്ത് കൊണ്ടുവന്നിരിക്കുന്നത്. പുതിയ ഈ സംവിധാനം ആദ്യഘട്ടത്തിൽ ലഭ്യമാകുന്നത് പുതിയ എൽടി കണക്ഷന് അപേക്ഷിക്കുന്നവർക്കും, നിലവിലെ എൽടി ഉപഭോക്താക്കൾക്കും ആണ്. […]\nby iiqaf January 29, 2021, 6:17 am\nമിക്ക ആളുകളുടെയും കാലിന്റെ ഉപ്പൂറ്റി വിണ്ടുകീറുകയും കാലിന് വേദന ഉണ്ടാവുകയും ചെയ്യാറുണ്ട്. ഉപ്പൂറ്റി വിണ്ടുകീറൽ മാറ്റുന്നതിനായി ഇങ്ങനെ ചെയ്യുക. അതിനായി ഒരു ചെറിയ പാത്രം എടുത്ത് ശേഷം അതിലേക്ക് കുറച്ച് വെള്ളം ഒഴിച്ചു കൊടുക്കുക. അതിനുശേഷം ഈ വെള്ളത്തിലേക്ക് കുറച്ച് കാപ്പിപ്പൊടി ഇട്ടു കൊടുക്കുക. അതിനുശേഷം ഇത് നന്നായി ഇളക്കുക. അതിനുശേഷം ഇതിലേക്ക് കുറച്ച് ബേക്കിംഗ് സോഡ ചേർത്ത് കൊടുക്കുക. അതിനു ശേഷം വീണ്ടും നന്നായി ഇളക്കുക. അതിനുശേഷം കുറച്ച് പഞ്ചസാര കൂടി ഇട്ട് കൊടുക്കുക. […]\nവാഹനത്തിന്റെ മുൻ ഗ്ലാസുകളിലോ, പിൻ ഗ്ലാസുകളിലോ,വിൻഡോ ഗ്ലാസുകളിലോ ബ്ലാക്ക് സൺ ഫിലിമുകൾ പതിക്കാൻ പാടില്ല എന്ന് സുപ്രീം കോടതി ഉത്തരവ് വന്നിരുന്നു.അതായത് തട്ടിക്കൊണ്ടുപോകലും, ഹീന കുറ്റകൃത്യങ്ങളും, സ്ത്രീകൾക്ക് നേരെയുള്ള ലൈംഗിക ആക്രമണങ്ങളും ഉയർന്നു വന്ന സാഹചര്യത്തിലാണ് ഇങ്ങനെ ഒരു ഉത്തരവ് വന്നത്. ഓപ്പറേഷൻ സ്ക്രീൻ എന്ന പേരിലായിരുന്നു ഈ പരിശോധന നടന്നുകൊണ്ടിരുന്നത്. ഓപ്പറേഷൻ സ്ക്രീൻ എന്ന കാര്യത്തിൽ മന്ത്രിമാരുടെയും, ജനപ്രതിനിധികളുടെയും വാഹനത്തിൽ എന്തിനാണ് കൂളിംഗ് ഫിലിമുകളും, കർട്ടനുകളും എന്നുള്ള വിമർശനം ഉയർന്നുവന്ന സാഹചര്യത്തിൽ താൽക്കാലികമായി ഓപ്പറേഷൻ […]\nby iiqaf January 28, 2021, 7:08 am\nസൗജന്യ ഭക്ഷ്യ കിറ്റ് വിതരണം രണ്ടാം ഘട്ടം ആണ് ഇപ്പോൾ നടക്കുന്നത്. ജനുവരി മാസം മുതൽ ഏപ്രിൽ മാസം വരെയാണ് ഈ ഭക്ഷ്യക്കിറ്റ് വിതരണം. ജനുവരി മാസത്തെ ഭക്ഷ്യക്കിറ്റ് കിട്ടി കഴിഞ്ഞു. എന്തൊക്കെ സാധനങ്ങൾ ആണ് ഈ ഭക്ഷ്യ കിറ്റിൽ ഉള്ളത് എന്ന് നമുക്ക് നോക്കാം. […]\nby iiqaf January 27, 2021, 9:01 am\nകട്ടൻചായ നമ്മൾ മിക്ക ആളുകളും കുടിക്കാറുണ്ട്. എന്നാൽ കട്ടൻ ചായ കുടിക്കുവാൻ മാത്രമല്ല നമ്മുടെ വീട്ടിലെ കുറച്ച് പ്രശ്നങ്ങൾ പരിഹരിക്കുവാൻ നമുക്ക് ഉപയോഗിക്കാവുന്നതാണ്. മധുരം ഇടാത്ത കട്ടൻചായ ഉപയോഗിച്ചാണ് ഈ ഇക്കാര്യങ്ങൾ ചെയ്യുന്നത്. നമ്മുടെ വീട്ടിലെ കണ്ണാടികൾ കട്ടൻ ചായ ഉപയോഗിച്ച് വൃത്തിയാക്കി എടുക്കാവുന്നതാണ്. അതായത് ഒരു പാത്രത്തിൽ കുറച്ച് കട്ടൻചായ എടുത്തശേഷം ഒരു […]\nby iiqaf January 27, 2021, 5:24 am\nനമ്മുടെ സംസ്ഥാനത്ത് സ്ഥലം വാങ്ങിക്കുമ്പോൾ നികുതിയിനത്തിൽ നമ്മൾ തുക അടിക്കാറുണ്ട്. അതായത് രജിസ്ട്രേഷൻ ഫീസ് ആയിട്ടും, സ്റ്റാമ്പ് ഡ്യൂട്ടി ആയിട്ടും, ഏകദേശം 10% തുക നമ്മൾ അടക്കുന്നുണ്ട്. അതായത് 8% സ്റ്റാമ്പ് ഡ്യൂട്ടി ആയിട്ടും, രണ്ടു ശതമാനം രജിസ്ട്രേഷൻ ഫീസും ആയിട്ടാണ് നമ്മുടെ കയ്യിൽ നിന്നും വാങ്ങുന്നത്. എന്നാൽ ഇനിമുതൽ ഈ രീതിക്ക് മാറ്റം വരികയാണ്. അതായത് ഒരു ലക്ഷം രൂപയിൽ കൂടുതൽ വിലയുള്ള ഭൂമി അല്ലെങ്കിൽ കെട്ടിടം വാങ്ങുന്ന ആളുകളെ ആണ് പുതിയ നടപടിയായ […]\nby iiqaf January 26, 2021, 11:34 am\nആധാർ കാർഡ് ഉള്ളവർ അറിയുക… പുതിയ ആധാർ കാർഡ്… ഇപ്പോൾ അപേക്ഷിക്കാം…\nനമ്മുടെ രാജ്യത്ത് ഇപ്പോൾ പുതിയ ആധാർ കാർഡ് അതായത് പി വി സി ആധാർ കാർഡ് നിലവിൽ വന്നിട്ടുണ്ട്. ഈ ആധാർ കാർഡിന് വേണ്ടി നമുക്ക് ഓൺലൈൻ വഴി അപേക്ഷിക്കാവുന്നതാണ്. നമുക്ക് എങ്ങനെയാണ് 50 രൂപ നൽകി പുതിയ ആധാർ കാർഡിന് അപേക്ഷിക്കുന്നത് എന്നു നോക്കാം. […]\nby iiqaf January 26, 2021, 5:53 am


Yogi adithyanath annonce pension for sadhus in Uttarpradesh, aiming at the coming loksabha election for the appeasement of Hindu | ഹിന്ദു പ്രീണനം ലക്ഷ്യമിട്ട് യോഗി ആദിത്യനാഥ്, ഉത്തര്‍പ്രദേശിലെ സന്യാസികള്‍ക്ക് വയോജന പെന്‍ഷന് - Malayalam Oneindia\n21 min ago കൊവിഡ് മുക്തരിൽ ആരോഗ്യപ്രശ്‌നങ്ങൾ വർദ്ധിക്കുന്നു;സംസ്ഥാനത്ത് പോസ്റ്റ് കൊവിഡ് ക്ലിനിക്കുകൾ ആരംഭിക്കും\nUpdated: Mon, Jan 21, 2019, 15:47 [IST]\nഹിന്ദു പ്രീണനം ലക്ഷ്യമിട്ട് യോഗി | Oneindia Malayalam\nലക്‌നൗ: ലോകസഭ തിരഞ്ഞെടുപ്പിന് മാസങ്ങള് ശേഷിക്കെ യോഗി ആദിത്യനാഥ് ഗവണ്‍മെന്റ് സന്യാസികള്‍ക്ക് ഗ്രാന്റ് പെന്‍ഷന് നല്‍കാനൊരുങ്ങുന്നു. ഉത്തര്‍പ്രദേശിലെ 60 വയസു പിന്നിട്ട സന്യാസികള്‍ക്കാണ പെന്‍ഷന് നല്‍കാനൊരുങ്ങുന്നത്. സംസ്ഥാനത്തെ നിലവിലുള്ള മുതിര്‍ന്ന പൗരന്മാരുടെ പെന്‍ഷന് പദ്ധതിയില് നിന്നാണ് സന്യാസികള്‍ക്കും പെന്‍ഷന് നല്‍കുക.\nജനുവരി 30 വരെ പ്രത്യേക ക്യാംപുകള് സംഘടിപ്പിച്ച് സന്യാസികളം പെന്‍ഷന് പദ്ധതിയില് ഉള്‍പ്പെടുത്തുമെന്ന് പറയുന്നു. ഇത്തരം ക്യാംപുകള് സന്യാസികള്‍ക്ക് ഉപകാരപ്രദമാകുമെന്‌നും ഉത്തര്‍പ്രദേശ് മുഖ്യമന്ത്രി യോഗി ആദിത്യനാഥ് പറയുന്നു. പ്രയാഗ് രാജില് കുംഭമേള നടക്കുന്നതിനിടയിലാണ് യോഗി ആദിത്യനാഥിന്റെ ഇത്തരം ഒരു പ്രസ്ഥാവന. ഉത്തര്‍പ്രദേശ് പ്രയാഗ് രാജ് കുംഭമേളയില് ലക്ഷക്കണക്കിന് സന്യാസികളാണ് പങ്കെടുക്കുന്നത്.\nമുന്‍വര്‍ഷങ്ങളില് 400 രൂപയായിരുന്നു ഉത്തര്‍പ്രദേശിലെ പെന്‍ഷന് തുക. യോഗി ആദിത്യനാഥ് അത് 500 ആയി ഉയര്‍ത്തിയിരുന്നു. ദരിദ്രരായ സ്ത്രീകള്‍ക്കും അംഗവൈകല്യം നേരിട്ടവര്‍ക്കും പെന്‍ഷന് നല്‍കുന്നുണ്ട്. പെന്‍ഷന് പദ്ധതിയില് ഇതോടെ സന്യാസി സമൂഹവും ഉള്‍പ്പെടും.\nഇതോടെ യോഗി ഹിന്ദു അനുകൂലമായി മാത്രമാണ് ഭരിക്കുന്നതെന്ന പരാമര്‍ശവുമായി ഉത്തര്‍പ്രദേശ് പ്രതിപക്ഷപാര്‍ട്ടികള് രംഗത്തെത്തി. യോഗി ആദിത്യനാഥിന്റേത് ഹിന്ദു പ്രീണനമാണെന്നും തിരഞ്ഞെടുപ്പ് ലക്ഷ്യമിട്ടാണിതെന്നും സമാജ്വാദി പാര്‍ട്ടി നേതാവും മുന്‍മുഖ്യമന്ത്രിയുമായ അഖിലേഷ് യാദവ് പറഞ്ഞു. രാംലീലകളില് രമാനായും ലക്ഷ്മണാനായും അഭിനയിക്കുന്ന അഭിനേതാക്കള്‍ക്കും പെന്‍ഷന് നല്കണമെന്നും അഖിലേഷ് പരിഹസിച്ചു.\nuttar pradesh yogi adityanath pension sp akhilesh yadav ഉത്തര് പ്രദേശ് യോഗി ആദിത്യനാഥ് പെന്‍ഷന് സന്യാസി എസ്പി അഖിലേഷ് യാദവ്\nYogi adithyanath annonce pension for sadhus in Uttarpradesh, aiming at the coming loksabha election for the appeasement of Hindu


'പരിചയപ്പെടാനും ഫോട്ടോ എടുക്കാനുമൊക്കെ വരുന്നവര്‍ക്ക് വി.കെ.എന് വാതില് തുറന്നുകൊടുത്തിരുന്നില്ല' | Vedavathi V K N| Malayalam literature\nJan 22, 2019, 07:53 PM IST\nമദ്യപാനം വി.കെ.എന്. എഴുത്തിനെ തുണച്ചു എന്ന് ഒരര്‍ഥത്തില് പറയാം. ഞാനതിന് കൂട്ടുനിന്നു എന്നല്ല; എഴുത്തുകാരന്റെ സ്വാതന്ത്ര്യത്തില് ഞാന് ഇടപെട്ടില്ല.\n# വേദവതി വി.കെ.എന്. / എന്.പി. വിജയകൃഷ്ണന്\nഎഴുത്തുകാരുടെ ജീവിതം അവരുടെ എഴുത്തിലേക്ക് തുറക്കുന്ന മറ്റൊരു വാതിലാണ്. എഴുത്തുകാര് എഴുതാനൊരുങ്ങുന്ന, എഴുതുന്ന, എഴുതിക്കഴിഞ്ഞ ജീവിതനിമിഷങ്ങളെക്കുറിച്ചുള്ള ഓര്‍മകള്‍ക്ക് അനുഭൂതി ചരിത്രത്തിന്റെ വിശാല ലോകത്ത് സവിശേഷ ഇടമുണ്ട്. വി.കെ.എന്നിന്റെ ഭാര്യ ഓര്‍മിച്ചെടുക്കുന്ന ഈ വി.കെ.എന് സന്ദര്‍ഭങ്ങള് അതിനാല് മലയാള സാഹിത്യത്തിലെ ഒരു മഹാസാന്നിധ്യത്തെക്കുറിച്ചുള്ള ചരിത്രരേഖയാണ്. വി.കെ.എന്നിനെക്കുറിച്ചുള്ള ഓര്‍മകള് മാതൃഭൂമി ആഴ്ചപ്പ്തിപ്പിലൂടെ പങ്കുവെയ്ക്കുകയാണ് അദ്ദേഹത്തിന്റെ പത്‌നി വേദവതി വി.കെ.എന്. അഭിമുഖത്തിന്റെ ഒരു ഭാഗം വായിക്കാം.\nവി.കെ.എന്നിന്റെ മദ്യപാനവും പ്രസിദ്ധമാണല്ലോ. മദ്യപാനം ജിവിതത്തെയോ എഴുത്തിനെയോ ബാധിച്ചതായി തോന്നിയിട്ടുണ്ടോ? വി.കെ.എന്നുമായി ബന്ധപ്പെട്ട പല മദ്യപാനകഥകളിലും അതിശയോക്തിയില്ലേ?\nഡല്‍ഹിയില്‍നിന്ന് വന്നശേഷമാണ് പാകംതെറ്റി കഴിക്കാന് തുടങ്ങിയത്. ചില ദിവസങ്ങളില് പുറപ്പെട്ടുപോകും. എങ്ങോട്ടാണെന്ന് പറയില്ല. ഞാന് ചോദിക്കാറുമില്ല. മനസ്സില് എന്തെങ്കിലും കണ്ടുകൊണ്ടാവണം യാത്ര. ബുദ്ധിമാനാണ് വി.കെ.എന്. ചിലപ്പോള് രണ്ടു ദിവസം കഴിഞ്ഞ് പോയപോലെയാവില്ല തിരിച്ചുവരിക. നല്ല ഭാരമായിരിക്കും. വന്നുകയറിയാല് നീണ്ട മൗനമാണ്. ഞാന് മോരൊക്കെ തയ്യാറാക്കിവെച്ചിരിക്കും. പരസ്പരം സംസാരിക്കില്ല. വീട്ടില്‍വന്ന് വിസ്തരിച്ച് കുളിക്കുകയേ വേണ്ടൂ- വി.കെ.എന്. പഴയ ആളാവും. കുടിയുടെ കാലത്ത് നല്ല പോലെ മത്സ്യവും മാംസവുമൊക്കെ കഴിക്കുമായിരുന്നു ദേഹരക്ഷയ്ക്ക്. വീട്ടിലിരുന്ന് കഴിച്ചിരുന്ന കാലം ഉണ്ടായിരുന്നു. അപ്പൊഴുമതെ, നല്ലപോലെ ഭക്ഷണം കഴിക്കും.\n'ആള്‍ക്കൂട്ടത്തിനുനടുവില് ചെന്നുനില്‍ക്കാന് എനിക്ക് സാധിക്കില്ല, അത് എന്റെ വൈകല്യമാണ്'\nആ ലഹരി ഇറങ്ങിയാല് പിന്നെ എഴുത്തിന്റെ ദിവസങ്ങളാണ്. പുറത്തു പോയി കുടിക്കുന്നതിന്റെ രഹസ്യം പിന്നീടറിഞ്ഞു. നാട്ടിന്‍പുറത്തെ കഥകള് കേള്‍ക്കാനാണ്. കേട്ടറിഞ്ഞതും കണ്ടറിഞ്ഞതുമായത് കഥകളായി വന്നിട്ടുണ്ട്. ലഹരിക്കുശേഷമുള്ള എഴുത്തിലായിരുന്നു ഒരു കാലത്ത് വി.കെ.എന്നിന്റെ ലഹരി. കുടിച്ച് ഒറ്റവരിപോലും വി.കെ.എന്. എഴുതിയിട്ടില്ല. ആദ്യമൊക്കെ മുകളിലത്തെ മുറിയിലിരുന്നായിരുന്നു എഴുത്ത്. പിന്നെ താഴത്തെ മുറിയിലിരുന്നായി. മദ്യപനായ ഭര്‍ത്താവ് എന്ന അസ്വസ്ഥതാകാലം എനിക്കുണ്ടായിട്ടില്ല. 'പിതാമഹ'നൊക്കെ മദ്യാനന്തരലഹരിയില് എഴുതിയതാണ്.\nവി.കെ.എന്നിന്റെ പുസ്തകങ്ങള് ഓണ്‍ലൈനില് വാങ്ങാന് ക്ലിക്ക് ചെയ്യുക\nമദ്യപാനം വി.കെ.എന്. എഴുത്തിനെ തുണച്ചു എന്ന് ഒരര്‍ഥത്തില് പറയാം. ഞാനതിന് കൂട്ടുനിന്നു എന്നല്ല; എഴുത്തുകാരന്റെ സ്വാതന്ത്ര്യത്തില് ഞാന് ഇടപെട്ടില്ല. ആ മദ്യപാനം കുടുംബത്തില് പ്രശ്‌നങ്ങള് സൃഷ്ടിക്കാത്തിടത്തോളം കാലം ഞാനതിനെ എതിര്‍ത്തിട്ട് എന്ത് ഫലം? പുറത്ത് മദ്യപാനകഥകളെക്കുറിച്ചൊന്നും എനിക്കറിയില്ല. ഫലിതവചനങ്ങളും പ്രവര്‍ത്തികളും ഉണ്ടായിരുന്നിരിക്കാം. എല്ലാം നര്‍മമായി കാണുന്ന വി.കെ.എന്നിനെ ഗൗരവക്കാര്‍ക്ക് പിടിക്കില്ല. വി.കെ.എന്. ആക്ഷേപഹാസ്യവും വിമര്‍ശനവും നടത്തിയതിനെ വ്യക്തിപരമായി കണ്ടവര് ധാരാളമുണ്ട്. വി.കെ.എന്നിനാവട്ടെ അവരോട് ഒരു വക വ്യക്തിവിരോധവും ഉണ്ടായിരുന്നതുമില്ല.\nതന്റെ അന്ധ ആരാധകരെവരെ അകറ്റിനിര്‍ത്തുന്ന സ്വഭാവം വി.കെ.എന്നിന് ഉണ്ടായിരുന്നുവല്ലോ ..?\nദിവസേന വീട്ടില് വരുന്നവരോട് കുശലം പറഞ്ഞിരുന്നാല് എഴുത്ത് നടക്കുമോ? അത്തരം ആരെയും വി.കെ.എന്. പരിഗണിച്ചിരുന്നില്ല. വെറുതെ പരിചയപ്പെടാനും ഇന്റര്‍വ്യൂ നടത്താനും ഫോട്ടോ എടുക്കാനുമൊക്കെ വരുന്നവര്‍ക്ക് വാതില് തുറന്നുകൊടുത്തിരുന്നില്ല. എഴുത്തിന്റെ നല്ലൊരു മൂഡിലാവും ഇവരുടെ വരവ്. അതുകൊണ്ട് ആദ്യമേ നിയന്ത്രണം വരുത്തി. അതു നന്നായി. എന്നാല് വേണ്ടപോലെ സുഹൃത്തുക്കള് വി.കെ.എന്നിനുണ്ടായിരുന്നു.\nവിവാഹാനന്തരജീവിതത്തില് പല സ്ഥലങ്ങളിലും താമസിച്ചിട്ടുണ്ടല്ലോ. അന്നേക്ക് വി.കെ.എന്. പ്രസിദ്ധനാവുന്നു. ഒപ്പം ഉദ്യോഗവും. ആ കാലം ഓര് മിക്കാനാവുമോ?\nനമ്മള് കുടിയുടെ കാര്യമല്ലേ പറഞ്ഞുവന്നത് ? അരീക്കോട് തക്കാളിയൂര് ദേവസ്വത്തില് ജോലിയിലിരിക്കുന്ന കാലത്താണ് കുടി അധികമാവുന്നത്. ദേവസ്വം ഓഫീസിനടുത്ത് വാടകവീട്ടിലായിരുന്നു താമസം. ദേവസ്വം ആവശ്യങ്ങള്‍ക്കായി കോഴിക്കോട്ട് പോകേണ്ടിവരും. അവിടെ പോയാല് ഇംഗ്ലീഷ് പുസ്തകങ്ങള് വാങ്ങും. ചെലവിനുള്ളത് കഴിച്ചാല് ബാക്കി പുസ്തകം വാങ്ങാനായി നീക്കിവയ്ക്കും. അന്നൊക്കെ എഴുത്ത് ചുരുക്കമാണ്. വായനയോട് വായന. 1955 ഏപ്രിലില് മകനെയും 1957 ഒക്ടോബറില് മകളെയും പ്രസവിച്ചു. ബാലചന്ദ്രനും രഞ്ജനയും. എഴുത്തുകാരുമായുള്ള സൗഹൃദമൊക്കെ തുടങ്ങുന്നത് ആ കാലത്താണ്.\nമാതൃഭൂമി ആഴ്ചപ്പതിപ്പ് ഓണ്‍ലൈനില് വാങ്ങാന് ക്ലിക്ക് ചെയ്യുക\nContent Highlights:Vedavathi V K N, Malayalam literature, V K N\nഅഷിതയുടേത് പറഞ്ഞവസാനിപ്പിക്കലോ പാതിനിര്‍ത്തലോ അല്ല. പുതിയ തലമുറയ്‌ക്കൊരു ..\nVedavathi V K N


Klf Archives - Calicut Journal\nHome » Tag Archives: Klf\nകെ സുരേന്ദ്രന് മറുപടിയുമായി ഷൈബിൻ ഷഹാന\nകെ സച്ചിദാനന്ദനെതിരെ ആരോപണമുന്നയിച്ച ബി ജെ പി നേതാവ് കെ സുരേന്ദ്രന് കൃത്യമായ മറുപടിയുമായി മാധ്യപ്രവർത്തകനായ ഷൈബിൻ ഷഹാന. ഷൈബിന്റെ ഫേസ് ബുക്ക് പോസ്റ്റ് ഇപ്പോൾ വയറലായികൊണ്ടിരിക്കയാണ്. പോസ്റ്റിന്റെ പൂർണരൂപം വായിക്കാം ” കഥയില്ലായ്മ ഒരു കുറ്റമല്ല K Surendran; പക്ഷെ അതൊരു ഭൂഷണമായ് അണി്ഞ്ഞു നടക്കുന്നത് അല്പം അരോചകമാണ്; ചിലപ്പോഴെല്ലാം രാഷ്ട്രീയ ആശ്ലീലവുമാകാറുണ്ട്. കേരള ലിറ്ററേച്ചര് ഫെസ്റ്റിനെക്കുറിച്ചും സച്ചിദാന്ദനെക്കുറിച്ചും താങ്കള് നടത്തിയ പരാമര്‍ശങ്ങള് അദ്ദേഹവും സംഘാടകരും അര്‍ഹിക്കുന്ന അവജ്ഞയോടെ അവഗണിച്ചു കാണും. പക്ഷെ ‘സച്ചിദാനന്ദന് ആരാണെന്നാ വിചാരിക്കുന്നത്’ -എന്ന് താങ്കള് ചോദിക്കുമ്പോള് അദ്ദേഹത്തെ അറിഞ്ഞും ...\nകോഴിക്കോട്: കേരളാ സാഹിത്യോത്സവത്തിന്റെ രണ്ടാം ദിനമായ ഫെബ്രുവരി 9ന് നടന്ന ‘ ടൂറിസം മേഖലയിലെ പ്രാദേശിക വളര്‍ച്ച ‘ എന്ന മുഖാമുഖത്തില് പി ടി മുഹമ്മദ് സാദിഖിനൊടൊപ്പം പങ്കെടുത്ത് സംസാരിക്കുകയായിരുന്നു അദ്ദേഹം. ടൂറിസം മേഖലയില് ജനങ്ങള്‍ക്ക് ഒരുപാട് തെറ്റിദ്ധാരണകളുണ്ട്.തന്റെ അഭിപ്രായങ്ങള് മാത്രമാണ് ശരിയെന്ന ചിന്താഗതി ശരിയല്ല. ലോകത്തിലെ ഏറ്റവും മനോഹരമായ രാജ്യമാണ് ഇന്ത്യ, എന്നാല് അശാസ്ത്രീയമായ പ്രവര്‍ത്തന രീതിയാണ് ഇവിടുള്ളത് അവയുടെ പൊളിച്ചെഴുത്താണ് വേണ്ടത. എന്തുകൊണ്ട് നമ്മുടെ മട്ടാഞ്ചേരി തെരുവും, മൂന്നാറും വയനാടും നിശാടൂറിസത്തിന് ഉതകും വിധം മാറ്റിക്കൂടാ? ദീര്‍ഘവീക്ഷണത്തോടെയുള്ള പദ്ധതികളാണ് നമുക്കാവശ്യം കേവലം ...\n” ഫറാസ് തമിഴ് നടനെ കണ്ടു , തമിഴ് നടനെ “. ചുണ്ടിൽ പുഞ്ചിരിയുമായി ഫറാസ് തന്റെ ടീച്ചറുടെ അരികിലേക്ക് ഓടി വന്നു പറഞ്ഞു. തമിഴ് നടൻ പ്രകാശ് രാജിനെ കണ്ട സന്തോഷത്തിലാണവൻ. കനം കൂടിയ ചർച്ചകൾ നടക്കുമ്പോഴും, പ്രശസ്തർ വേദികളിൽ തിളങ്ങുമ്പോഴും നിഷ്കളങ്കമായ മനസ്സുകൾക്ക് തിരമാല എണ്ണാനായിരുന്നു തിടുക്കം. ഇടക്കാലത്തു ഹിറ്റായ ‘ ഷുക്കൂറു സുന്ദരനാ, ഓനൊരു വല്ലാത്ത സംഭവമാ..’ എന്ന ആൽബം പാട്ട് പാടിക്കൊണ്ടും കിന്നാരം പറഞ്ഞും അവർ ഇരുന്നു. കോഴിക്കോട് നടക്കാവ് മാനസികമായ അവശതകൾ അനുഭവിക്കുന്നവർക്കായുള്ള ‘ We Smile ...\nഭയപ്പെടുത്തി കാര്യസാധ്യം ഫാസിസ്റ്റ് രീതി: അരുന്ധതി റോയ്\nറിപ്പോര്‍ട്ട് ആനന്ദ് കെ എസ് കോഴിക്കോട്: വിഭവങ്ങള് അത് ഏതുമാകട്ടെ പണമോ, മൂല്യമുള്ള വസ്തുക്കളോ സമൂഹത്തിലെ ചില വ്യക്തികളിലോ ചില വര്‍ഗങ്ങളിലോ മാത്രം ഒതുങ്ങി നില്‍ക്കാതെ സമൂഹത്തിന്റെ എല്ലാ തട്ടിലുള്ളവരിലേക്കും എത്തിപ്പെടുന്ന തരത്തില് സാമൂഹ്യ വ്യവസ്ഥിതിയില് മാറ്റം വരേണ്ടതുണ്ടെന്ന് അരുന്ധതി റോയ്. കേരള ലിറ്ററേച്ചര് ഫെസ്റ്റിവലില് നടന്ന പ്രത്യേക വാര്‍ത്താസമ്മേളനത്തില് സംസാരിക്കുകയായിരുന്നു അവര്. തന്റെ ഈ പ്രത്യേയശാസ്ത്രമാണ് 20 വര്‍ഷമായി വായനക്കാരിലേക്ക് എത്തിക്കാന് ശ്രമിക്കുന്നത്. പാവപ്പെട്ടവരെ ചൂഷണം ചെയ്ത് കൊള്ളലാഭം നേടുന്ന വന്‍കിട കമ്പനികളാണ് സാധാരണയായി ഇത്തരം മേളകള് സംഘടിപ്പിക്കാറ് അവര്‍ക്ക് അവ കണ്ണില് ...


ഉയരങ്ങൾ കീഴടക്കിയ ആൽക്കെമിസ്റ്റ്| Marie Curie Scholarship| Motivational | Inspirational Story| Success Story\nമനോരമ ലേഖകൻ February 26, 2019 04:42 PM IST\nപിജി പഠനത്തിനു ശേഷം ഗവേഷണ മോഹമൊന്നുമില്ലാതെ ചെറിയൊരു ജോലിയിൽ ഒതുങ്ങിക്കൂടിയിരുന്ന ചെറുപ്പക്കാരൻ വഴിതിരി‍ഞ്ഞ് ഒടുവിൽ പ്രശസ്തമായ മേരി ക്യൂറി ഫെലോഷിപ്പ് സ്വന്തമാക്കിയ കഥയെന്നു പറഞ്ഞാൽ നല്ലൊരു സിനിമയുടെ വൺലൈൻ എന്നു വിചാരിക്കരുത്. എം.എസ്. സുബീഷ് എന്ന തേവര സ്വദേശിയുടെ ജീവിതം സിനിമാക്കഥയേക്കാൾ സുന്ദരമാണ്. പഠനവും ഗവേഷണവുമെല്ലാം സ്വപ്നം കാണുന്ന സാധാരണ മലയാളിക്കു പ്രചോദനമാകുന്ന ‘ആൽക്കെമിസ്റ്റ്’\nതേവര സെന്റ്. മേരീസ്, എസ്എച്ച് സ്കൂളുകളിൽ നിന്നു പ്രാഥമിക വിദ്യാഭ്യാസവും എറണാകുളം സെന്റ് ആൽബർട്സ് കോളജിൽ നിന്നു കെമസ്ട്രിയിൽ ബിഎസ്‌സി ബിരുദവും മഹാരാജാസിൽ നിന്നു അനലിറ്റിക്കൽ കെമസ്ട്രിയിൽ പിജിയും നേടിയ സുബീഷിന്റെ തലയിൽ ഗവേഷണമെന്നൊരു ചിന്ത പൊടിക്കുപോലുമുണ്ടായിരുന്നില്ല. പഠനശേഷം ഒരു സ്വകാര്യ സ്ഥാപനത്തിൽ ക്വാളിറ്റി കൺട്രോളറായി പ്രവേശിച്ചതു കുടുംബസാഹചര്യങ്ങൾ കൂടി കണക്കിലെടുത്താണ്. കൂലിപ്പണിക്കാരായ സുരേഷിന്റെയും ഇന്ദിരയുടെയും മകനു പ്രാരാബ്ധങ്ങളേറെയുണ്ടായിരുന്നു. ഇനിയാണ് ട്വിസ്റ്റുകളുടെ കളി.\nമഹാരാജാസിൽ അധ്യാപകനായ റെജിമോനാണു ദക്ഷിണ കൊറിയയിലെ പുസാൻ നാഷനൽ യൂണിവേഴ്സിറ്റിയിൽ ഗവേഷണ ഒഴിവുണ്ടെന്ന വിവരം സുബീഷിനെ അറിയിച്ചതും അപേക്ഷിക്കാൻ നിർബന്ധിച്ചതും. പിജി പഠനകാലത്തു സുബീഷിന്റെ മികവ് അധ്യാപകർ കണ്ടെത്തിയിരുന്നു. അപേക്ഷ വെറുതെയായില്ല. അധ്യാപകരുടെ പിന്തുണയും സുബീഷിന്റെ പഠനമികവും പുസാൻ സർവകലാശാല അധികൃതർക്കും ബോധ്യമായി. അങ്ങനെ 2013ൽ പുസാനിൽ കെമിക്കൽ എൻജിനീയറിങ് വിഭാഗത്തിൽ ഗവേഷക വിദ്യാർഥിയായി പ്രവേശനം നേടി.\nതനിക്ക് ഏറെ ആത്മവിശ്വാസം പകർന്നു നൽകിയ അധ്യാപകരും മാതാപിതാക്കളും സഹോദരൻ സുയീഷുമാണു ഗവേഷണ വഴിയിൽ താൻ എത്തിപ്പെടാൻ കാരണമെന്നു സുബീഷിന്റെ വാക്കുകൾ. തേവര എസ്എച്ച് സ്കൂളിലെ അധ്യാപകരായ സേവ്യർ കൊച്ചുമുട്ടം, ആൻസി മാത്യു, എം.എ. മറിയാമ്മ മഹാരാജാസിലെ അധ്യാപിക ശാന്ത മത്തായി, ലാബ് അസിസ്റ്റന്റ് കെ.എം. വിനോദ് എന്നിവരെല്ലാം ഏറെ പിന്തുണ നൽകി. വിമാനടിക്കറ്റ് എടുത്തു നൽകിയതു മഹാരാജാസിലെ കെമിസ്ട്രി വിഭാഗം മേധാവിയായിരുന്ന ലിസമ്മ കോശി. എന്തായാലും പുസാനിലെത്തി.\nഎംജി സർവകലാശാല തന്ന പണി\nപുസാനിൽ കെമിക്കൽ എൻജിനീയറിങ്ങിൽ ഗവേഷണം നടത്തിയ4വർഷം സുബീഷിന്റെ അറിവും ബോധ്യങ്ങളും പൊളിച്ചെഴുതി. തുടർന്നു പഠിക്കാൻ തീരുമാനിച്ചതും സ്കോട്ട്ലൻഡിലെ പ്രശസ്തമായ സെന്റ് ആൻഡ്രൂസ് സർവകലാശാലയിൽ പോസ്റ്റ് ഡോക്ടറൽ പഠനത്തിന് അപേക്ഷിച്ചതും അങ്ങനെ. പുസാനിൽ പഠനം പൂർത്തിയാക്കി നാട്ടിലെത്തിയ സമയത്തു ആൻഡ്രൂസിൽ നിന്നുള്ള വിളിയെത്തി.\nപക്ഷെ വീസ നടപടികൾ പൂർത്തിയാക്കണമെങ്കിൽ ഇംഗ്ലിഷിലാണു മുൻപഠനങ്ങൾ പൂർത്തിയാക്കിയതെന്നു കാട്ടുന്ന സർട്ടിഫിക്കറ്റ് ആവശ്യം. നാട്ടിലായിരുന്നതിനാൽ സുബീഷ് ആദ്യം സമീപിച്ചത് എംജി സർവകലാശാല അധികൃതരെ. ഉന്നത ഉദ്യോഗസ്ഥരെ ഉൾപ്പെടെ കണ്ടെങ്കിലും സർട്ടിഫിക്കറ്റ് ലഭിക്കാൻ ഒരു മാസമെടുക്കുമെന്നായിരുന്നു മറുപടി.\nസർട്ടിഫിക്കറ്റ് അത്യാവശ്യമാണെന്നും ദിവസങ്ങൾക്കുള്ളിൽ നടപടി പൂർത്തിയാക്കിയില്ലെങ്കിൽ പ്രവേശനം നഷ്ടപ്പെടുമെന്ന് അറിയിച്ചിട്ടും പ്രയോജനമുണ്ടായില്ല. അപേക്ഷ നൽകി കാത്തിരിക്കാൻ മറുപടി. അപേക്ഷ നൽകി നിരാശനായി മടങ്ങിയ സുബീഷ് കൊറിയയിലെ സുഹൃത്തുക്കളെ ബന്ധപ്പെട്ടു. ഇമെയിലിൽ അപേക്ഷ അയച്ചു2മണിക്കൂറിനുള്ളിൽ പുസാൻ യൂണിവേഴ്സിറ്റിയിൽ നിന്നുള്ള സർട്ടിഫിക്കറ്റെത്തി. സുബീഷ് യുകെയിലെത്തിയ ശേഷമാണ് എംജി സർവകലാശാലയുടെ സർട്ടിഫിക്കറ്റ് തയാറാണെന്നുള്ള സന്ദേശമെത്തിയത്.\nമേരി ക്യൂറി ഫെലോഷിപ്പിലേക്ക്\nസെന്റ് ആൻഡ്രൂസിലെ ഓർഗാനിക് സെമി കണ്ടക്ടേഴ്സ് ഗ്രൂപ്പിന്റെ കീഴിലാണു സുബീഷിന്റെ ഗവേഷണം. സെമി കണ്ടക്ടിങ് വിഷയത്തിൽ ഏറ്റവും മികച്ച ഗവേഷണം നടത്തുന്ന സ്ഥാപനങ്ങളിലൊന്ന്. കഴിഞ്ഞ വർഷമാണു മേരി ക്യൂറി ഫെലോഷിപ്പിനു വേണ്ടി അപേക്ഷിച്ചത്. ഓർഗാനിക് ലൈറ്റ് എമിറ്റിങ് ഡയോഡുകളിലെ എമിറ്റിങ് മെറ്റീരിയലുമായി ബന്ധപ്പെട്ടാണു സുബീഷ് ഗവേഷണ ആശയം സമർപ്പിച്ചത്. ഭാരം കുറഞ്ഞ ഉൽപന്നം ഉപയോഗിച്ചാൽ സാമ്പത്തിക നേട്ടമുണ്ടാകുമെന്നതിനാൽ ഇവ കണ്ടെത്തുന്നതുന്നതിൽ ഗവേഷണം നടത്താനായിരുന്നു തീരുമാനം. ഗവേഷണ ആശയവും, സുബീഷിന്റെ സിവിയും വിലയിരുത്തി മേരി ക്യൂറി ഫെലോഷിപ്പ് അനുവദിച്ചത്.2വർഷത്തെ ഫെലോഷിപ്പിൽ 212933.76 യൂറോയാണു(ഏകദേശം 1.71 കോടി രൂപ) ഗവേഷണത്തിനായി ലഭിക്കുക. ഈ വർഷം തന്നെ ഗവേഷണം ആരംഭിക്കാനുള്ള തയാറെടുപ്പുകളിലാണു സുബീഷ്.\nമേരി ക്യൂറി ഫെലോഷിപ്\nഗവേഷക വിദ്യാർഥികളെ ലക്ഷ്യമിട്ടുള്ള ഫെലോഷിപ് രാജ്യാന്തര തലത്തിലും യൂറോപ്യൻ രാജ്യങ്ങളിൽ നിന്നുള്ളവർക്കു പ്രത്യേകമായും അനുവദിക്കുന്നുണ്ട്. പിഎച്ച്ഡി പൂർത്തിയാക്കി തുടർ ഗവേഷണം നടത്തുന്നവർക്കാണു രണ്ടു വർഷത്തെ ഫെലോഷിപ്പ് സാധാരണ ലഭിക്കുക. കഴിഞ്ഞ വർഷം 14% ആയിരുന്നു വിജയശതമാനം. ഹൊറൈസൺ 2020 എന്ന പേരിൽ ബിരുദ, പിജി വിദ്യാർഥികൾക്കും ഫെലോഷിപ്പുണ്ടെങ്കിലും നിലവിൽ അതു യൂറോപ്യൻ രാജ്യങ്ങളിൽ നിന്നുള്ളവർക്കു മാത്രമാണ്.